Botila batean sartutako mezua - - Anboto.org\nJasone Agirre Garitaonandia (Kazetaria) 2016-06-03 08:30\nFloridako institutu bateko ikasle batek mezu bat botila batean sartu, eta itsasora bota zuen. Handik urte bira, egunokin, Kantabrian aurkitu du jubilatu batek hondartzantik paseoan zebilela. Harrigarria, miraria ia, baina gertatzen dira horrelakoak.\nHarritu egin nintzen ni neu ere, lehengoan Ibilaldian, Arnaldo Otegik nire bideoak espetxean ikusten zituela esan zidanean; Nafarroan ezin, baina Errioxan polito ikusten baita ETB. Harritu egin nintzen sekula ez zaidalako burutik pasatu ere egin espetxe bateko zuloraino heldu zitekeenik nire lanik, botilan sartutako mezu bat balitz bezala.\nZeozer idatzi eta komunikabide baten bidez zabaltzen denean zeozer magikoa gertatzen da. Ez dago jakiterik noraino hel litekeen mezua. Ezin jakin mezu hori jasoko duena non egongo ote den, etxean lasai bazkaltzen, edo preso ziega batean; pozik edo triste egongo den; esandakoa interasatuko ote zaion, edo amorrua eragingo ote dion. Ezin jakin ze sentimendu sorraraziko dion. Berripaper honetako berbak irakurriko dituena, beharbada, taberna batean egongo da gosaltzen, edo autobusean lanerako bidean. Edo agian urrun egongo da, atzerrian, eta internetetik irakurtzean, etxe zati bat aurkituko du bertan.\nMilaka hartzaile, milaka leku, milaka egoera. Eta mezu bat.\nBehin zabalduta, ez dago nork gelditu. Agian berehala, berez hilko da mezua; edo nork jakin, beharbada betiko biziko. Baina beti izango da mirari txiki bat, urruneko hondartza batera botila batean sartuta heldu den mezua bezala.


Kirol federazioei beren lanean laguntzea eta horiekin batera lan egitea, indarrean dagoen arautegiaren arabera. Hau da nire eginkizun nagusia. Baita era guztietako kirol elkarteen sorrera bultzatzea ere eta euskal Autonomia Erkidegoak dituen eskumenen barruan, goi-mailako kirol jarduerak sustatzea eta koordinatzea.\nAzken ekintzak Euskal Federazioen egoeraren ikerlana\nKirol federazioek euren egiturak egokitu behar dituzte jasangarriak izateko eta parte-hartzeko kirolera gehiago …\nHamaika modalitatetako hogei bat kirolari olinpiko eta paraolinpiko euskaldunek parte hartuko dute Londresen uda honetan egingo diren Joko Olinpikoetan. Patxi Lópezek gaur goizean Ajuria Enean hartu …\n2012(e)ko Ekainak 18, 12:00 - 12:30. Centro de Recursos Medioambientales de Cristina Enea\nEkimenari esker, Internet bidez, …\n'Ibilbideak' webgunearen aurkezpena\n2012(e)ko Martxoak 26, 12:00 - 12:30. Centro de Interpretación de los humedales de Salburua, Ataria\nAAEEen izenean, Eusko Jaurlaritzako Kultura Sailburu Blanca …\nKirola egiteko ohitura eta jokabide bortitzak kirol lehiaketetan ikerketaren aurkezpena 2011(e)ko Azaroak 16, 11:00 - 11:30. Lehendakaritza


"Markus Lüpertz 1963-2013" zure erosketara gehitu da\nBilboko Arte Ederren Museoak ekoitzitako Markus Lüpertz. 1963–2013 erakusketak Markus Lüpertz margolari eta eskultorearen 91 artelan biltzen ditu, denak ere 50 urteko ibilbide oparoan egindakoak. Hain zuzen ere, ibilbide horretan, bere belaunaldiko artistarik nabarmenenetakoa izatera heldu da. 60 margolan, 19 eskultura eta paperean egindako 12 obra dira, hirurogeiko hamarkadaren hasieratik gaur egunera arte datatutakoak. Horien artean daude Emakume baten burua. Nire amaren burua (1987) eskultura eta Arkitektoaren tresna (1988) margolana, biak ere Bilboko Arte Ederren Museoko arte garaikidearen bildumakoak 2002tik eta 2009tik, hurrenez hurren.Bertan izango da Judith (1995) ere, 2000. urtetik hona Abandoibarra pasealekuan ikusgai dagoen eta Bilboko eskultura publikoetako bat den lana.\nEgilea: Kosme de Barañano ISBN: 978-84-96763-50-0 Argitaratze-data: 18/02/2014 Hizkuntza: Gaztelania Neurriak: 20 x 27 cm Koadernaketa: Azal arrunta Orrialde kopurua: 192 Ilustrazio kopurua: 135 (color)\n30,00 € 12,00 € (BEZ barne)


Zertan da udaletako euskara teknikarien koordinazioa? Nafarroako Euskarabidea eta Nuets. | Lantalan\nZertan da udaletako euskara teknikarien koordinazioa? Nafarroako Euskarabidea eta Nuets.\nAsteartea, 2010eko uztailaren 27a\nNafarroako bi koordinazio guneren berri ekarri ditugu gaurkoan:\nEuskarabidea, Nafarroako Gobernuaren Instituto Vasco del Vascuence.\nNUETS, Nafarroako Udaletako Euskara Teknikarien Sarea.\nAldez aurretik, bi artikulu argitaratu ditugu gai honen inguruan:\nArtikulu sorta honekin bukatzeko, Gipuzkoako koordinazio esperientzien berri emango dugu datorren artikuluan.\nEUSKARABIDEA / Udal Euskara Zerbitzuak\nOrain arteko koordinaziorako ahaleginak\nNafarroako Gobernuak 1990. urtetik euskararen normalizazioa udal mailan laguntzeko eta antolatzeko programak indarrean ditu. Programa horien bidez eremu euskalduneko eta mistoko udal gehienetan euskara zerbitzuak antolatzea bultzatu eta lagundu izan da. Prozesu horri behar bezalako antolakuntza eta koordinazioa emateko, 1998ko azaroaren 11n, Nafarroako Gobernuaren eta toki entitate zenbaiten arteko lankidetza hitzarmena sinatu zen euskararen erabilpena udal esparruan normalizatzeko.\nHitzarmena sinatu zenean guztira 19 udal euskara zerbitzu zeuden. Egun 24 euskara zerbitzu daude eta bi hitzarmen sinatuta daude: alde batetik 23 udal euskara zerbitzu kontuan hartzen dituena eta bestetik Iruñeko udalarekin dagoena. Udal Euskara Zerbitzu hauek Nafarroako 105 udali zerbitzua ematen diete (Nafarroako biztanleen % 64 bizi dira udalerri horietan).\nHitzarmenean kontuan hartzen diren eginkizunak hauek dira:\nEuskararen erabilpena eta udaletako gizarte bizitzan euskal kultura sustatzea.\nEuskara teknikariak kontratatzea.\nLangileri politikaren plangintza egitea eta garatzea.\nAdministrazioaren jarduketa indarrean den hizkuntza araudiari egokitzea.\nUdalen jabetzako euskal komunikabideak finantzatu eta indartzea.\nUdal esparruan euskarari buruzko azterlanak egitea.\nEuskararen normalizazio eta erabilerarekin lotura izan dezaketen gainerako gaiak lantzea.\nUrteroko laguntzen banaketa eta plangintzak adosteko Jarraipen Batzordea eratua dago. Batzorde horretan Euskarabideko ordezkariek eta udaletako ordezkari politikoek parte hartzen dute. Batzordean urteroko laguntzen banaketa erabakitzen da, Legebiltzarrak programa honetarako onartzen duen aurrekontuaren arabera.\nMaila teknikoko koordinazioa ez da modu sistematikoan landu. Azken urteetan elkarlana proiektu zehatzetan eta Euskarabideak antolatzen dituen gainerako jardueretan parte hartzeko eskaintza eginez gauzatu da.\n2009ko jarraipen batzorde batean erabaki zen hitzarmena sinaturik zuten toki entitateetan euskara nola garatzen ari zen jakiteko asmoz azterlan bat egitea. Nahiz eta oraindik behin betiko emaitzak ez izan, lan honetan biltzen diren hobekuntzetarako proposamenen artean, zera agertzen da Euskarabidea eta Tokiko Entitateen Euskara Zerbitzuen arteko harreman teknikoa hobetu egin behar dela.\nHorrela izanda, aurtengo hitzarmena sinatu zenean jarraipen batzordeak koordinazio gune bat sortzea onartu zuen (gehiagorik zehaztu gabe). Formula desberdinak aztertu eta aztertzen ari gara, baina gune hori sortu baino lehen itxarongo dugu lehen aipatutako azterlanaren behin betiko emaitzak izan arte.\nNUETS (Nafarroako Udaletako Euskara Teknikarien Sarea)\nUdaletako lehenengo Euskara Zerbitzuak sortu zirenean (duela 20 urte) Nafarroako Udaletako Euskara Zerbitzuen Sarea sortu zuten (NUETS).\nGaur egun 24 Zerbitzu gara eta 29 teknikari. Zenbait zerbitzutan (Mankomunitateak eta zerbitzu handiak) 2 edo 3 teknikari daude. Lan Talde hauetan banatuta gaude:\n1. Hausnarketa Lan Taldeak\nGogoeta, ikerketa, ideia berriak\nKohesioa + Barne Harremanak\nKanpo harremanak, Komunikazioa\nLan taldeetan hausnarketa egiten dugu, zein behar ditugun prestakuntza edo trebakuntza aldetik, zein egitasmo gelditu diren zaharkituta eta berrikuntza premian dauden, e.a.\nBestalde, kanpo eta barne harremanak hobetze aldera, komunikazioa eta harremanak lantzeko taldeak ere baditugu.\n2. Lan Esparruen Lan Taldeak\nLan-mundua eta merkataritza\nTeknikari bakoitzak lehenengo multzoko eta bigarren multzoko talde batean egon behar du gutxienez.\nLan Esparruen Lan Taldeek urtean zehar egiten ditugun kanpaina eta horien material guztiak diseinatzen dituzte:\nTransmisio kanpaina, Eskolatze kanpaina, Helduen Euskalduntze-Alfabetatze kanpaina, Etxepare Literatur lehiaketa, Ze berri? aldizkaria, Administrazioan Euskaraz Kanpaina, Udalekuak, Euskara merkataritzan eta elkarteetan Programa, ea…\nHilabetean behin elkartzen gara NUETS-eko teknikari guztiok Sare bileran.\nLan Taldeak bere aldetik elkartzen dira eta proposamenak, kanpainak, materiala, aurrekontuak…Sare bileretara eramaten dituzte.\nGure arteko koordinazioa posta elektronikoaren bidez egiten dugu. Azken hilabeteetan askotan hitz egin dugu gure arteko komunikazioa hobetzeko guretzat neurrian diseinatutako tresna beharko genukeela baina oraindik ez dugu martxan jarri. Kontuan hartu behar da hilabetean behin elkartzen garela guztiok eta lan taldeek behar duten guztietan.\nZertan da udaletako euskara teknikarien koordinazioa? Arabako Euskara Foru Zerbitzua. »\n« Zertan da udaletako euskara teknikarien koordinazioa? Gipuzkoako Udalekin programa


"Nortasun digitala: hil ala bizikoa" - - Goiena.eus\n"Nortasun digitala: hil ala bizikoa"\nGoio Arana 2012-10-05 02:00\nJoan den astean, 200 aditu europarrek egindako azterketa bat argitaratu zen...\n... berau Europako Batzordeak bultzatuta; ikertutako Europako hizkuntza gehienek ez dute bizirik iraungo aro digitalean. Gainera, ikerlarien arabera, euskara dago Europan galduko omen diren 21 hizkuntza horien artean.\nOndorio horietara iristeko, Meta-Net sareko ikerlariek –tartean, bederatzi euskaldun– aztertu dituzte Europako 30 hizkuntza eta horiek duten babes-maila hizkuntza-teknologiari dagokionez. Arreta jarri dute lau arlotan: itzulpen automatikoa, ahots bidezko interakzioa, testu-analisia eta hizkuntza-baliabideen eskuragarritasuna. Lortutako emaitzak sailkatzeko, aldiz, bost maila finkatu dituzte. Euskarari erreparatuta, aztertu dituzten lau ataletatik hirutan, gure hizkuntza mailarik baxuenean dago, eta bakarrik koska bat igotzea lortzen du Hizkuntza prozesamendua atalean (gaztelera eta frantsesa, arlo guztietan, maila ertainean daude, eta bakarrik ingelesa iristen da, atal guztietan, egoera onera. Aro digitalera begiratuta, ez dago Europan hizkuntzarik egoera bikainera iristen denik).\nAste berean, eta AEDk antolatutako hitzaldi sortaren estreinaldian, Lorea Agirre MUko irakasle eta Sorguneak taldeko ikerlariak hitzaldia eman zuen Arrasaten. Identitatearen bueltan aritu zen beasaindarra: euskaldun izatearen, hau da, nor izate aukeratzearen bueltan. Nabarmendu zituen, besteak beste, kontzientzia hartzeak duen garrantzia, politika ausarten beharra, estetikaren balioa eta, bereziki, transmisioaren ezinbestekotasuna. Agirreren esanetan, transmisio barik, ez dago euskaldun izatea hautatzerik, alegia, ez dago (ez dugu) nor izaterik.\nSoka beraren bi muturrak: identitatea eta nortasun digitala. Nago, euskararen transmisio "analogikoari" eutsita ere, euskaldunok jai dugula ez badiegu serio eta azkar erantzuten eremu digitalean ditugun erronkei. Izan ere, esparru digitalean ere, nor izatea hil ala biziko kontu bilakatu da.


2020ko kantu eta disko kutunak (VII)\n'Argia' aldizkariko disko kritikariak egindako hautaketa.\nErio - Ro(Ro)\nZe arraio! - Sorkari(Sorkari)\nBehin batian - Amorante(Hitzak: Amorante, Bilintxen \_'Behin batian Loiolan\_' aintzat hartuta-Musika: Amorante)\nStones (Harriak) - Anari(Hitzak eta musika: Anari Alberdi)\nGorputz-adar mamua - Izaki Gardenak(Hitzak: Jon Basaguren-Musika: Izaki Gardenak)\nZeure begia, haien zizare - Petti(Hitzak: Harkaitz Cano-Musika: Petti)\nDuguna esateko - Perlata\nLarrua eta iraina - Liher(Liher)\nWhite room - Niña Coyote eta Chico Tornado(Cream)\nDardo uxa - Lepora(Hitzak eta musika: Lepora)\nJainkoak - Rodeo(Rodeo)\nGorputz - Braulio(Braulio)\nRo — Athalase (Egilea editore): Azkoitiko Matadeixeko taldeak ezohiko proposamen dotorea gauzatu du: intentsitate, erritmo aldaketa eta ñabardura handiko emaitza instrumentala.\nSorkari — Hutsune (Egilea editore): talde gazte nafarrak gauzak oso argi ditu: kolpe handiko punk-rocka egitea du xede, izugarrizko ahots garden eta indartsuak gidatuta.\nAmorante — Bat edo hiru (Forbidden Colours): Iban Urizar elgoibartarrak bere ezagutza eta bizipenen kolore paleta zabaleko lagin bat batu du honako lan anitzean.\nAnari & Thalia Zedek — Coupages #04 (Bidehuts): azkoitiarraren eta AEBetako Come taldeko musikari beteranoaren bideak gurutzatzea ez da kasualitatea; rockaren alde ez hain agerikoak maite dituzte biek.\nIzaki Gardenak — Oasia / Gorputz-adar mamua (Erraia): gasteiztarrek Dena oskol disko harribitxiaren bira etenda, bi pieza berriz osatutako EPa grabatu zuten konfinamenduan.\nPetti — Manipulazio estrategiak (Zart): Harkaitz Canok lagundutam disko monografiko eta oso kritikoa kaleratu du beratarrak. Ohiko gisa, goxotasuna, euskal kantagintza, sustrai amerikarreko rocka eta barruko piztia azaleratu dira.\nPerlata —Duguna esateko (Egilea editore): arrasatearrek, bateria jotzailea aldatu badute ere, hirugarren disko luzea kaleratu dute antzeko koordenadetan: punk-rocka, melodia barra-barra eta, batez ere, jarrera zein mezu zuzenak.\nLiher — Hemen herensugeak daude (Egilea editore): Lide Hernando donostiarraren ahots ikaragarriaren inguruan sortutako talde sendoaren hirugarren disko luzea dugu hauxe; indartsua eta sarkorra.\nNiña Coyote eta Chica Tornado — Superstition / White room’ (Pozoi Records): Ursulak eta Koldok oso baliabide gutxirekin baina irudimen eta gogo askorekin bide oso emankorra egiten dihardute: hementxe Stevie Wonder eta Cream gogora ekartzen.\nLepora — Lepora (Bonberenea Ekintzak): Gasteizko eskarmentudun musikari hauen lehen lanak soberan dauka intentsitatetik, erritmo aldaketa, giro pisutsu, dotorezia eta ideiak oso argi izatetik.\nRodeo — Ezherrian (Bonberenea Ekintzak): Stoner eta doinu pisutsuetatik abiatuta, metalari ere keinu eginez, ibilbide irmoa egiten dabilen talde zestoarraren azken lana.\nBraulio — Braulio (Egilea editore): Norman taldeko sortzaile Kepak eta Alexek hirukote gisa sortutako proiektu berriaren estrainekoa. Dekonstrukzioa, tenpo lasaiagoak, baina norabide gordin eta esanguratsua.\nRo — Erio\nSorkari — Zer arraio\nAmorante — Behin batian\nAnari & Thalia Zedek — Stones (Harriak)\nIzaki Gardenak — Gorputz-adar mamua\nPetti — Zure begia, haien zizarea\nPerlata — Duguna esateko\nLiher — Larrua eta iraina\nNiña Coyote eta Chico Tornado — White room\nLepora — Dardo uxa\nRodeo — Jainkoak\nBraulio — Gorputz


Eko-diseinua. Fresatzeko makinak. Soraluce.\nSORALUCE, KOOP. E. enpresa, fresagailuak diseinatzeaz, fabrikatzeaz eta merkaturatzeaz arduratzen dena, bihurtu da Produktuen Diseinuaren eta Garapenaren Prozesuaren Kudeaketa Sistema ziurtatu duen makina erremintaren sektoreko lehen enpresa UNE 150.301:2003 arauaren arabera. Arau horrek zehazten ditu erakunde bateko produktuak eta zerbitzuak hobetzeko diseinuaren eta garapenaren prozesuan aplikatu beharreko eskakizunak ingurumeneko gestio sistemaren bidez.\nSORALUCE, DANOBATGROUPi elkartuta dagoena, MONDRAGON korporazioko makina erreminta dibisioko partaidea da eta uztailetik, AENORek emandako ziurtagiria du. Aipatutako egiaztagiriak ziurtatzen du enpresa horrek gestio sistema duela eta, haren bidez, diseinu guztiek dutela ingurumeneko aldagaia txertatuta bizitza ziklo osoan ingurumeneko inpakturik txikiena duten produktuak lortu ahal izateko. Produktuen eta zerbitzuen diseinuan ingurumeneko irizpideak txertatzen dituen metodologia denez, sortzen dituzten ingurumeneko inpaktuak gutxitu daitezke, bizitza zikloko fase guztiak kontuan hartuta. Helburua inpaktu txikiagoa sortzen duten materialak erabiltzen dituzten produktuak diseinatzea da. Produkzio garbiaren bidez fabrikatu beharko lirateke eta banaketan ingurumeneko hobekuntzak bildu beharko lituzkete, bizitza erabilgarriaren amaieran eta erabiltzeko garaian sortzen diren inpaktuak gutxituta. Laneko sistematika hori arrakasta handiz ezarri dute enpresan eta TS modeloko fresagailuaren garapenera aplikatu dute. Horri guztiari esker, ingurumeneko inpaktua % 15en baino gehiagoan gutxitzea lortu dute. TR modelo berria Stuttgarten 2010eko irailaren 28tik urriaren 2ra bitartean egin duten AMB azokan aurkeztu dute, merkatuari begira. Lorpen hori iraganeko beste jarduera batzuen maila berean dago. Haiei esker, honako hauek lortu zituzten: Gestioaren Kalitateari emandako Zilarrezko Q garaikurra lortu zuen Espainiako makina erremintako lehen fabrikatzailea ereduaren arabera gestio arloko bikaintasuneko eta berrikuntzako printzipioak aplikatzen azpimarragarriak diren enpresak saritzen ditu. ISO 9001 kalitate ziurtagiriak lortzen Europako fresagailuen lehen fabrikatzailea izan zen.


Arantxa Urretabizkaiak jasoko du 2019ko Anton Abbadia saria - Artikulua - Gipuzkoa ETORKIZUNA ORAIN\nArantxa Urretabizkaiak jasoko du 2019ko Anton Abbadia saria\nEuskararen alde egindako lana aitortu dio erakundeak, besteak beste.\nGipuzkoako Foru Aldundiak Arantxa Urretabizkaia idazle donostiarrari eman dio 2019ko Anton Abbadia Saria, hala erabaki baitu aho batez epaimahaiak. Ohitura den bezala, abenduaren 2an, Euskararen Nazioarteko Egunaren bezperan, jasoko du Abbadia Saria, Foru Jauregian egingo den ekitaldian. "Urretabizkaiak bizitza osoa darama euskararen alde lanean, baita egoerarik zailenetan ere, eta euskara batuaren erabilera normalizatzea lortu zuen eta gure hizkuntza aro modernora ekarri zuen belaunaldiaren ordezkaria da. Gainera, aitzindaria izan da euskal literaturan emakumearen gaineko imajinarioaren aldaketan", azaldu du Eider Mendoza aldundiko bozeramaileak.\nForu Aldundiko bozeramaleak agerraldia egin du hedabideen aurrean, gaurko Diputatuen Kontseiluan hartutako erabakien berri emateko. Urtero bezala, sarituak Gipuzkoako artista gazte batek sortutako obra bat jasoko du. Literatur sorkuntzaren hainbat esparrutan nabarmendu da Urretabizkaia. Bere lan aipagarrienen artean daude Zergatik, Panpox (1979), Koaderno Gorria (1998), 3 Mariak (2010), Zuri-beltzeko argazkiak (2014) edota Bidean ikasia (2016), gaztelaniara eta, zenbait kasutan, beste hizkuntza batzuetara ere itzuliak izan diren lanak guztiak. Kasu honetan, Udane Juaristi (1985) artista azkoitiarra da egilea, eta obra bat sortuko du bereziki horretarako. Juaristik Arte Ederretako lizentzia lortu zuen Bilbon eta Parisko Arte Ederretako Goi mailako Eskola Nazionalean\nAnton Abbadia saria Gipuzkoako Foru Aldundiak sortu zuen 1996an, euskararen normalizazioaren alde lan egiten duten pertsona eta elkarteak saritzeko asmoz. "Badira euskararen inguruko beste sari batzuk, baina gehienak beste sektore batzuetan ari dira, eta gaian adituak diren pertsonei zuzenduta daude. Nolanahi ere, Anton Abbadia sariak leku handiagoa bete nahi du, euskararen erabilera biziberritu, gizarteratu eta hedatzen duten pertsona eta taldeentzako nolabaiteko aitortza izan nahi baitu", azaldu du Mendozak. "Anton Abbadia gogoratuz, sariak euskaltzaleen topaleku izatea nahi da: sari hau ematearekin batera, euskararen inguruan lan egiten duten pertsona guztien harremanak indartu eta berritu nahi ditugu, giro hurbil, bero eta alaian", gaineratu du.\nEibarko eta Pasaiako egoitzak\nHorrez gain, Diputatuen Kontseiluak Eibarko eta Pasaiako udalekin sinatu beharreko hitzarmenak onartu ditu, Eibarko San Andres egoitza eta Pasai San Pedroko egoitza eta eguneko zentroa Kabian sartzeko. Bi akordio horiek sinatu ondoren, bi azpiegiturak foru erakunde autonomoko kide izango dira 2020ko urtarrilaren 1etik aurrera. Eibarko egoitzak 120 plaza ditu, eta Pasaiakoak, 41 plaza egoitzan eta 15 plaza eguneko zentroan.\nOrain arte, Azkoitiko, Elgoibarko, Villabonako, Zumaiako, Lasarteko, Andoaingo, Bergarako, Ordiziako, Arrasateko eta Tolosako egoitzak sartu dira Kabian. Gaur onartutako erabakia gauzatzen denean, Irungo eta Hernaniko egoitzak baino ez dira geratuko Kabiarako bidea egiteko, eta, aurreikuspenen arabera, 2020ko lehen seihilekoan sartzekoak dira. Prozesua osatzen denean, Kabiak 16 egoitza kudeatuko ditu guztira: 1.505 plaza (1.336 plaza egoitzetan eta 169 eguneko zentroetan), 299 langile (116 funtzionario eta 183 kontratatu), eta zerbitzua ematen duten 18 enpresa, guztira 949 langile dituztela.\n"Kabiak finkatutako eredua erreferente bihurtuko da Gipuzkoan adinekoen egoitza arretan, eta jasangarria eta kalitatezkoa izango da", azpimarratu du foru bozeramaileak. Nabarmendu duenez, Kabiaren eredua "guztion artean" definitu dute, betiere Aldundiaren eta udal administrazioen arteko adostasuna bilatuz, eta horretarako, hamaika bilera egin dituzte. "Aldundiaren babespean 16 udal egoitza kudeatzea, bakoitzak bere berezitasunak dituela, erronka handia izaten ari da, baina pixkanaka-pixkanaka hartutako konpromisoak betetzen ari gara, arduraz eta errealismoz", azpimarratu du Mendozak.\nAzkenik, Diputatuen Kontseiluak Pasaiako Udal Plangintzako Arau Subsidiarioen aldaketa onetsi du, Adinberri erreferentzia zentro berria definitzeko, urrats garrantzitsua baita azpiegitura eraikitzeari begira. Praktikan, zentroa kokatuko den lurzatiaren hirigintza araudia definitzeko lehen urratsa da, eta aurrerantzean, ekipamendu komunitario sanitario asistentzialeko sistema orokorraren kalifikazio globala izango du. Horrela, tramitazioari hasiera ematen zaio, eta gero Pasaiako Udalak onetsi beharko du.\nAdinberri zentroa Hospitalilloko lursailean kokatuko da, eta bertan, alde batetik, adinekoentzako arreta zerbitzu berritzaileak eta, bestetik, zahartzeari buruzko ikerketa, dokumentazio, prestakuntza eta orientazio ekimenak bateratuko dira. Horrela, gizarte eta teknologia arloko berrikuntza prozesuaren egonkortasuna sendotzen da, Gipuzkoan aberastasuna eta kalitatezko enplegua sortuko dituena. Azpiegitura berriak, gainera, adinekoentzako zerbitzuen estaldura hobetuko du Oarsoaldean, eta Pasaialdea biziberritzen lagunduko du.\nInstalazioek 31.321 m2-ko azalera izango dute, eta bertan zerbitzu hauek eskainiko dira: egoitzan 120 plaza, eguneko zentroan 30 plaza, eta tutoretzapeko 18 apartamentu. Aurreikusitako inbertsioa, guztira, 32,2 milioi eurokoa da. 2020an, Adinberri zentroa eraiki aurreko fasean, Hospitalilloko aparkaleku estalia egiteko lanak hasiko dira. Datorren urteko aurrekontuak jasotzen dituen foru arauaren proiektuak guztira 7,6 milioi euro bideratzea aurreikusten du foru proiektu honetara, eta horietatik milioi bat erreferentziazko zentroa hartuko duen eraikina egiteko da.


2008/06/25 • 0 iruzkin\nBARREN astekarian lan egiteko KAZETARIA BEHAR DA Irailean lanean hasteko. Eskatzen da: â€¢Â Â Â Kazetaritzan lizentziatua izatea (edo ikaslea) edo eskarmentua sektorean.Â Â â€¢Â Â Â Elgoibarkoa edo ingurukoa izatea. Eskaintzen da: â€¢Â Â Â Egun osoko lan-dedikazioa.â€¢Â Â Â Urtebeterako lan-kontratua.â€¢Â Â Â Urteko soldata gordina: 21.700 euro.…\n2008/06/14 • 0 iruzkin\nEguraldia lagun, 230 lagunetik gora hurbildu dira Getxora III. Mintza Eguna ospatzera Omenaldia eskaini zaie mintzapraktika egitasmoetan dabiltzan hainbat laguni Bazkalostean, mingainak ez direnak ere dantzan jarri dituzte Patxi Perezek eta bere taldeak GETXO, 2008/06/14.- Arrasate, Arratia, Arrigorriaga, Barakaldo,…\n2008/06/11 • 0 iruzkin\n2008/06/05 • 0 iruzkin\nFormatu txikiko kultur emanaldien zirkuitua den Kultur Errotak bere eskaintza berritu du. Urtero modura, bi eskarialdi zabaltzen zaizkie Topaguneko bazkide diren euskara elkarteei, hurrengo hilabeteetarako emanaldiak eskatzeko. Ekainaren 3tik aurrera, eskaintza zabalik dago berriro. Euskara elkarteek ekainaren 24a baino lehen…\nOrrialdea: 137 / 141\naz., Abe 19, 2018\nArgazkitz 2018. Araudia.\naz., Aza 21, 2018\nol., Aza 09, 2018\nar., Urr 09, 2018\nRT @mintzanet: "Bilbon urtarrilaren 31n burutuko den Topaldia jardunaldian, gogoeta eta hausnarketa bultzatu nahi ditu @topagunea-k. XVI. e…15 ordu\nRT @zuzeu: Euskaltzaleen Mugimendu berritura bidean https://t.co/eyOHzS5OTl Bilboko EHUko Bizkaia Aretoan urtarrilaren 31n burutuko den #To…atzo\nRT @Bizkaie: Hastear da 6. @EuskaraGinkana: https://t.co/kOwiBEookW @kutxaekogunea @topagunea https://t.co/B6FNfCb2XZ2 egun\nRT @zuzeu: Euskaltzaleen Mugimendu berritura bidean https://t.co/eyOHzS5OTl @topagunea #Topaldia https://t.co/PnOUFa925s3 egun\nRT @hondarribihitza: Aurten 12 talde osatu ditu #Hondarribia|ko Mintzalagunak, eta zerrenda handitu nahi dute. Eman izena otsailaren 10era…3 egun


barren.eus - Ikastetxeetako haurren jaialdiekin hasiko dituzte gaur inauteriak\nArgitaratua: 2015-02-13 08:34\nMozorro jaia hasi da. Mendaroko eta Elgoibarko ikastolako eskola-umeen jaialdiarekin hasiko dira inauteriak gaur, otsailak 13. Inauterietako egun nagusiak, baina, zapatukoa eta martitzenekoa izango dira. (egitaraua dauka)\nOstiral Mehe eguna da gaur eta Elgoibar Ikastolakoek euskal inauteriak irudikatuko dituzte ohi legez. Mendaroko ikastolakoek zehaztu gabeko jai baten bueltako ikuskizuna prestatu dute. Arratsalderako, berriz, mozorro festa iragarri dute Elgoibarko Ludotekakoek. Festa horren barruan, mozorro lehiaketa eta dantzaldia ere egingo dituzte.\n• Inauterietako zapatua\nMendaron, Bizi-Poza txarangaren kalejirak hasiko du zapatuan festa giroa, 12:30ean, eta arratsalderako dantzaldia eta txokolate-dastatzea antolatu dituzte. Elgoibarren, berriz, arratsalde partean pilatuko dira eguneko ekintza guztiak. Elgoibarko Izarrako Atxutxiamaika aisialdi taldeak Atxutxikaraokea eta koreografiak antolatu ditu 2 urtetik 12 urtera bitartekoentzat. Maalako parkean izango da hori, estalpe berriaren babesean, 18:00etatik 19:30era. Ondoren, leku berean txokolate dastatzea izango da, Mauxitxa txarangak alaituta, eta jarraian mozorrotutakoen eta karrozen desfilea egingo da Maalatik Kalegoen plazara.\nGauean, 23:00etatik aurrera, karaokea izango da Maalako parkean, 16 urtez gorakoentzat eta ordu erdi beranduago hasiko da Mauxitxa txarangaren kalejira, Kalegoen plazatik Maalako parkera. Ondorenerako, erromeria iragarri dute, Fan&Go taldearekin. Adinekoeki ere izango dute zertaz gozatua hala ere, domekan, Gelatxo orkestrarekin dantzaldia izango baitute Jubilatuen Egoitzan, 18:00etatik 21:00ak arte.\n• Martitzenean mozorro gehiago\nMartitzena izango da inauterietako bigarren egun handia. Herri Eskolakoek egun horretan ospatuko dituzte inauteriak, eta 16:390erako Kalegoen plazan batuko dira kaler4a mozorrotuta irtengo diren guztiak. Ondoren, Xixilipurdi ikuskizuna izango da, eta 18:15ak aldera kalejiran irtengo dira Mauxitxa txarangakoak, erraldoi, buruhandi eta zezenzikletek lagunduta. Jubilatuen Egoitzan, berriz, dantzaldia egingo dute Gelatxo orkestrarekin, 18:00etatik 21:00ak bitartean. Mozorro lehiaketa ere izango dute eta bi sari banatuko dituzte ondoen mozorrotuta daudenen artean. Mendaron, berriz, Patxin eta Potxin pailazoen ikuskizuna antolatu dute martitzenerako.


Janleku eredu berri baten aldeko manifestua - Goiener Elkartea\nGoiener Elkarteak erabaki du bat egitea eskolako janleku eredu berri baten aldeko manifestuarekin. Manifestu hau bultzatzen du Gure Platera Gure Aukera plataformak, zeina EHIGE, Euskadiko ikasleen guraso konfederazioak eta Veterinarios Sin Fronteras taldeek osatzen bait dute.\nElikagaien inguruan Gure Platera Gure Aukera plataformarekin helburu asko ditugu amankomunean; jaten duguna gara (osasuna), ohitura egokiak hartzeko garrantzia, ingurugiroarekiko kontzientzia izatea, elikagaien jatorriarekin eta gertukoak diren gauzekin.\nGure balio erantsia, Goienerretik dakiguna da, egungo elikadura ereduak suposatzen duen espoliazioa, amaituko den energia fosilean oinarritzen den eredua eta aldaketa klimatikoaren arduraduna dena. Gizartearekiko gardentasunik gabeko eta korporazio handien esku dagoen egungo sistema demokratizatzeko elikadura eta energia birlokalizatzea ezinbestekoa da.\nOtsailaren 25ean Laukarizen izan gara, ikasleen guraso elkartearekin, eta bere jantokiko ordezkariekin. Beraiekin egotearen helburua da ikusgarritasuna ematea eta egindakoaren balentriaren aitortza, eskolako jantokiaren eredua aldatu nahi bait dute, eta horretan ari dira. Eguneroko ia 200 menu nola antolatzen dituzten kontatu digute; sukaldari sena nola berrasmatu duten bertako produktu lokalekin, jantokiko lantaldearekin eta bere hezkuntza konpromezuarekin eta etorkizun planekin; garbiketak produktu ekologikoekin egiten dituzte eta aztarna ekologikoaren murrizketarekin duten konpromezuagatik eskatu dute bidegorria Mungia erdialdetik eskolaraino iristea.\nBat etorri gara, bizitza jokatzen dugula eskolaren esparruko gelatik kanpoko espazio eta denboretan. Profesional eta familia artean partekatzeko espazioa bait da.\nJantokiko ordezkariekin Mabel eta Jorgek une atsegina pasa dute, argazkian, sukaldean Goienerreko bi bolondresen artean, Goizalde, Laukarizko jantokiko hornitzaileak koordinatzeko arduraduna.


Irekia Eusko Jaurlaritza - Gobierno Vasco :: Erabakia; Asociación de Amigos del Bertsolarismo-Euskal Herriko Bertsozale Elkarteari (EHBE) diru-laguntza zuzena, 2014. urtean agiritegien kudeaketa, eduki digitalen hedapena eta Munduko Ondare izendatzeko proiektuaren hautagaitzaren prestakuntza finantzatzeko dena. (2014-10-07(e)ko Kontseiluan hartutako erabakiaren laburpena)\nErabakia; Asociación de Amigos del…\n2014-10-07ko Gobernu Kontseiluaren Akordio nagusiak\n50.000 EUROKO DIRU-LAGUNTZA EUSKAL HERRIIKO BERTSOZALE ELKARTEARI\nGobernu Kontseiluak onartu du, Hezkuntza, Hizkuntza Politika eta Kultura sailburuaren proposamenez, Euskal Herriko Bertsolari Elkarteari 50.000 euroko diru-laguntza zuzena ematea. Laguntza hau 2014 urtean elkarteak burutu duen jarduera finantzatzeko izango da: artxiboen kudeaketa, eduki digitalen zabalkundea eta Ondare Mundial izateko hautagaitzaren prestakuntza lanak.\nDiru-laguntza ordainketa bakarrean emango zaio onuradunari, dagokion justifikazioa aurkeztu ondoren. Justifikaziorako fakturak aurkeztu beharko dira (originalak nahiz kopia konpultsatuak), bai eta burututako jardueren gaineko memoria ere, 2014ko abenduaren 31 baino lehen.


Uberan - Euskal Idazleen Elkartea - Alazne Arrutiren iritzi artikulua: "Izengabeen itsasoa"\nBehin esan zidaten, bakoitzak bere liburutegian izan nahi lukeena irakurtzeko beste modu bat, norberak irakurri nahi lukeen hori idazten saiatzea zela. Akaso ordutik, ekintza bera ere beste era batean gauzatu izan dut, inkontzienteki bada ere.\nGerora, premisa bera bizitzaren beste arloetara ere estrapolatu daitekeela jabetu naiz, sorkuntzarako ez ezik, egunerokotasunari aurre egiteko ere bai. Gose bazaude, prestatu ezazu barrenak eskatzen dizun hori. Hartu denbora, erre zaitez olioaren txinpartaz, utzi tipula lapikoan itsas dadin, jarduteak berak merezi du. Prozesuak berak irakasten du gehien. Ez eskatu gehiegi aurrez bizitzari, bueltan askorik eman nahi izan gabe eta utzi zoriak ezustean harrapa zaitzan.\nIdaztera bueltatuz gero, ez naiz sekula pertsona metodikoa izan. Kasu gehienetan, egunean zehar atzemandako txikikerietatik hasi ohi naiz idazten. Hitz batzuk irratian, irudi bat pantailan, mugikorrean zokoraturiko argazki bitxiren bat edota garraio publikoan izandako elkarrizketa bat. Nirekiko gertu sentitzen dudanari tiraka jarduten naiz, eta erdizka osatutako dokumentuok, ordenagailuko memoriaren itsaso amaigabera jaurtitzen ditut axolagabe, belaontziak bailiran, euren bidea topatu eta nonbait lehorreratzeko gai izango direnaren esperantzaz.\nDokumentu gehienak ez ditut izendatzen. Etxean ditugun katuek ere ez dute izen zehatzik jada, eta izendatu izan ditudan bakanek, inoiz haurrik izango banu erabili nahi eta ezingo ditudan izenen multzoa elikatu dute. Arazo bat dut izen eta izendapenekin.\nNahiago dut ustekabean zabaldu, eta erruleta errusiar baten antzera, testuren batek ukituko ote nauen probatzea. Lehenik denboran atzera egiten saiatzen naiz, une hartan non nenbilen jakiteko, beste arrazoirik gabe. Eta orainera bueltatzean, oraindik ere zerbait zukutu dezakedala irizten badiot, oihalak zabaldu eta putz egiten diet hitzei, norabideren bat har dezaten. Nigan bidaiatuaz idazten dudala esango nuke. Orain, mareen korronteak kontrolatzea besterik ez zait falta.


Akting - Kodea garatzen dugu\nSmartphone aplikazio eta\nweb soluzioen ingeniaritza\nZure ideiak garatzen ditugu soluzio pertsonalizatuak sortzeko Kodea sortzen dugu zure enpresa garatzeko Zure proiektua aztertzen dugu zure IT estrategia definitzeko Zure negozioari adimena ezartzen diogu 11 urte eta 300 proiektutik gora, eskerrik asko!\nUmeentzako marrazki bizidunak online\nKorrikalarien momentuko jarraipena\nIT soluzioen garapena\nBehin zure proiektua ulertuta, zure negozioa hobetuko duen estrategia teknologikoa definituko dugu. Gehienetan soluzioa web plataforma edo mugikorrentzako aplikazioen eskutik iritsiko da. Besteetan, ingeniari lan taldeak teknologia aproposena azalduko dizu merkatuan lehiatzeko abantaila garbiena lor dezazun.\nAndroid eta iOS ekosistema hazi den heinean, garapenerako gaitasunak eskuratu ditugu gailu guztien erronkei aurre egiteko.\nGure teknologiak prozesuen, makinen eta sistemen monitorizazioa baliatzen du. Gainera, interfaz pertsonalizatuak garatzen ditugu, informazio sistemak edozein gailu eta prozesuetara egokituz.\nSegurtasuna eta Sarbidea\nSegurtasuna ezinbestekoa da edozein informazio sisteman. Horregatik, ingurune errealean ezarpena egin aurretik, karga eta segurtasun proba sakonak egiten dira.\nProduktuak eta konponbideak sortzen ditugu, konpainiaren irudi korporatiboarekin bat etorriz. Hainbat gailutara moldatzen diren diseinuak garatzen ditugu: mugikorrak, tabletak, ordenagailu eramangarriak… edo erabilgarriak.\nErabileran experientzia egokia duten sistemak sortzen ditugu, produktu mota honetako kontsumitzaileen ohiko ereduak jarraituz.\nSoluziora era efiziente batean hurbiltzeko, zirriborro ezberdinak sortzen ditugu emuladoreak besteak beste erabiliz, soluzioaren gaitasuna eta sentsazioa aurreikusteko.\nBezeroak dagoeneko martxan dituen sistemetarako soluzioak egokitzen ditugu. Konektoreak garatzen ditugu eta laneko metodo berriak sortzen ditugu prozesuaren eraginkortasuna bilatzeko.\nInternetek ematen dizkigun teknologiari buruzko soluzioak oinarri hartzen ditugu, bezeroaren sareak emandako datuak eta baliabideak partekatzen, konponbidea bere errealitatera egokitzeko.\nGure multisektorialitateari esker, jasotzen dugun ezagutza beste merkatu batzuetara transferigarri da, honela soluzioa paregabea da bere implementazioan.\nGure lana maite dugu\nAKTING 2007an sortutako ingeniaritza da eta Donostiako Parke Teknologikoan kokatua dago. Gure sorkuntzatik teknologia eta honen inguruko garapena izan da ardatz nagusia; hartara bezeroen prozesuak eta zerbitzuak optimizatzen ditugu beraien errentagarritasuna hobetzen laguntzeko.\nGuri buruz ›\nIdeiak gure bezeroenak dira,\nsoluzio bakoitza erronka bat da\nBezero baikoitza ezbedina denez, eskaera bakoitzari soluzio eta neurri paregabeak emateko, gure metodologia moldatzen dugu.


Luis Aranberri (1800-61), Andikao-errotakoa — Eibar.ORG | Eibarko peoria\nHemen zaude: Hasiera / Blogak / Amatiño / Luis Aranberri (1800-61), Andikao-errotakoa\nNere aittitta Domingo Aranberri 1843an jaio zen, Elgoibarko Andikao baserrian. Bere gurasoek, Luis Aranberri Egino eta Josefa Arano Alberdi, errentan hartu zuten baserria zenbait urte lehenago, 1834ko uholde handiek aurreko errota eraman eta ugazabak etxe berria eraiki ondoren. Andikaoneko ola XIV. mendea baino lehenagokoa zen, Elgoibar hiria 1346an sortu aurrekoa, eta eskopeten kainoi-forjariei errentan eskaini izan zitzaien XVII. mendetik aurrera. 1834ko uholdeek Andikao baserria ezezik bertan bizi ziren errenteroak ere eraman zituen eta, hara non, nere birraitona-amonek Andikao berritua estreinatzeko aukera izan zuten.\nArotzeria utzi eta baserritar egin\nMendaroko Azpilgoetan jaioa (1800), Luis Aranberri birraitona arotza zen lanbidez eta nekazari-zereginei ekin behar izan zien Elgoibarko kalea utzi eta baserrira igo zenean. Luis eta Josefa senar-emazteek lau seme-alaba zituzten Andikaora joan zirenean: Jose Ramon (1827), Victor Francisco (1831), Michaela Melona (1834) eta Josefa Antonia (1835). Andikaon bertan jaio ziren, berriz, Jose Alexo eta Maria del Carmen bikiak (1838) eta Domingo Cecilio (1843), nere aittitta”.\nLuis Aranberri hil ostean (1861), bere semerik nagusiena, Jose Ramon, jabetu zen baserriaren arduraz eta anai-arreba guztiek alde egin zuten. Victor eta Domingo Eibarrera etorri ziren eta armagintzari ekin. Bata zein bestea ezagun samarrak egin ziren Eibarren "Bittor haundi" eta "Bittor txiki" gaitzizenez. Victor anaiarik zaharrena edo haundiña zelako eta Domingo, ostera, Bittorren anairik txikiña (16 urte gazteago) zelako edo. Zaharrenaren senitartekoak "Bittor haundiñekuak" izan ziren eta gazteenarenak, berriz, "Bittor txikiñekuak".\nAndicano izena eta, seguru asko, bere sortetxea bertan ziren XIV. mende hasieran. Villamayor de Marquina Elgoibar. 1346-1946 deritzan monografiak dioenez: Villamayor de Marquina (actual Elgoibar) se fundó en año 1346 eta a esta nueva villa se adscribió la ferrería de ANDICANO el 18 de noviembre de 1362. Izan ere, Markinako Villa Mayor sortu aurretik ere burdingintza inguru hartako lanbiderik garrantzitsuenetakoa zen eta burdinola ugari zegoen Deba ibaiaren ibarretan zein bertako errekatxoetan.\nLope Garcia de Andicano, Andikaoneko olen jabea, Elgoibarko jauntxo burdingilerik haundienetakoa zen Carquizanonekoekin batera. Andikaoneko burdinola behin eta berriz aipatzen da XVI. eta XVII. mendeetako agirietan eta, ordutik aurrera, errota bihurtua agertzen. Jakina denez, Elgoibarko burdinolek Bizkaiko Somorrostrotik ekarri ohi zuten mea eta, landu ostean, burdinagak saltzen zituzten. Amerikar kolonietako merkatuak iraun zuen artean, olek goiari eutsi zioten, baina baten gainbeherakadak besteen hondamendia erakarri zuen.\nElgoibarko erroten aurrenengo dokumentu idatzia 1335ko Fuero de Ferrerias delakoan agertzen da baina, segurutik, langintza hura askoz ere lehenagokoa zen. Gaur egun hogeita bi errotaren aztarrenak ezagutzen dira Elgoibarraldean, nahiz eta, zalantzarik batere gabe gero, garai batean dezente gehiago izan. Haietariko bost Deba ibaian zehar zeuden kokatuak, alegia: Andikao-errota, Goiko-errota, Beko-errota, Olalde-errota eta Alzola-errota.\nJakina denez, burdinolak Gipuzkoako edozenbat herritan jarri ziren baina, behar bada, Elgoibarkoak berezi samarrak izan ziren, sarri asko --eta inoiz erregeren aginduz-- eskopeten kainoitarako barrenak egiteko erabili baitziren.\nIndustria berezi honen dokumenturik ez da Debabarrenan falta XVI. mendetik aurrera. Eta, dakigunez, Andikao-errota gutxienez 1638tik aurrera errentan eskaini izaten zitzaien kainoi-forjariei. Geroxeago, barrenak egiteko ezezik, alea xehetzeko ere erabili izan zen.\nAnton Agirre Sorondo historilariak XVIII. mendeko molinos y barrenas de Andicano deritzan aipamena bildu du Tratado de Molinologia (Los molinos de Guipúzcoa) azterlanean, eta baita XIX. mende hasieran Andikao-errotan izan ziren zenbait errenteroren berri eman ere.\nLehen Karlistada hasi bezain laster, demaseko uholdeak izan ziren Elgoibarren. 1834ko ekainaren 30eko goizaldean sekulako eurijasa bota zuen Debabarrenan. Deba ibaiak gainezka egin zuen "sei metrotik gora" eta Elgoibarraldean jendeak alde egin behar izan zuen nola-hala. Urak zortzi gorpu eta hamahiru etxe eraman zituen. Horrez gainera, hogeita bi etxe alferrik galduta, hiru zubi gainbehera, hiru errota deseginak, beste bost lur jota eta burdinola bi hankaz gora.\nGehienbat alferrik galdu ziren errotetako bat Andikaonekoa izan zen. Baserria ibarrondo-ondoan eta urak indarrik gehien hartzen zuen inguruan zegoenez, ibaiak bertatik bertara hartu zuen Andikao. Etxe barruan zeuden senar-emazte bikoteak, semeak eta hirurok teilatu gainera igo behar izan zuten. Baina urak gora, gora, eten gabe gora, teilatu-gaina ere gainditu arte eta hirurak eraman zituen orroka eta ezin bestean.\nAndikao, 1930eko hamarkadan\nUrak baretu ostean, ugazabak Andikao etxea berriro jasotzea erabaki zuen. Maldan gora igo zen ur haundiek utzitako arrastroraino; bertan oinaz arraia zapaldu eta egin beharrekoa handik gora egiteko agindu zuen. Aurreko errenteroak urak eraman zituenez gero, ugazabak berri bila jardun zuen eta horrela, ustekabean, nere birraitona-amonak, Luis Aranberri eta Josefa Arano, parean tokatu. 1826an ezkonduta zeuden, lau seme-alaba zituzten ordurako eta beste hiru izango zituzten Andikaon bertan. Zazpigarrena, denon artean gazteena, Domingo Bittor txiki, nere aitona.\nDomingo Aranberri 1931an hil zen, Eibarren. Goraxeagoko pinturan, Andikao baserria aittitta hil zen garai berean.


rio 20 by herrikolore barakaldo - issuu\nJardunaldiak. Kapitalismoak suntsiketa dario. RIO+20 Maiatzaren 28an, astelehenean. 19:00etan\n"Rio+20: jasangarritik ekonomia berdera“ Iñaki Barcena (Ekologistak Martxan)\n“Garapen iraunkorra”ren kontzeptuak Rio de Janeiroko aurreko Lurraren Goi-bileran jaso zuen onespena, 1992an. Zer esanahi izan du kontzeptu honek iparraldean?\nGabriel Rolando Cherqui (Neuquéneko Erakunde Maputxeen Konfederazioa - Argentina).\nLoma de la Latako (Argentina) gatazkak, eta protagonista diren inguruko meategiek, energiaustiapena pairatzen dute. Horretarako, hots, ustiatzeko, ezohiko teknologia erabiliko dute (fracking). Lurralde honek Repsolen ustiapena pairatu du, eta pairatuko du, komunitateei eta ingurumenari arrisku larriak ekarrita.\nAlexania Rosatto (MAB Presa hidroelektrikoek kalteturikoen mugimendua- Brasil)\nBrasilen, presa hidroelektrikoen eraikuntzaren negozioak milioi bat pertsona baino gehiago behartu ditu beste toki batera joatera eta herriak, komunitateak eta ingurumena suntsitu ditu energia-negozioren mesederako. Eta honen erantzuleen artean Espainiako hainbat energiaenpresa eta banku daude. MABek, 20 urte baino gehiago daramatza komunitateen eta ingurumenaren defentsaren aldeko borrokan.\nMaiatzaren 29an, asteartean. 19:00etan\n“ Azpiegitura handien aurkako erresistentziak“ Mikel Alvarez (Mugitu! mugimendua)\nAHT-TAV. Desobedientzia zibila eta indarkeria eza, erabaki soziala kontuan hartzeko tresnak.\nFracking sakonera handira dauden harrietatik hondar-gasak ateratzeko moduari deritzo. Metodo honek ondorio larriak eragiten ditu ingurumenean eta biztanleriarengan. Frackingaren aurkako hainbat plataforma ustiapen eredu honen aurkako kanpainak garatzen ari dira.\nIratxe Arriola eta Aitor Bilbao (DOTDesazkundea)\n1997an onartu zirenetik, “Euskal Hiria”-DOTek (euskaraz LAZ, Lurraldearen Antolamendurako Zuzentarauak) merkatu-antolaketa ekonomikoaren eredua babestu dute, eta ez dituzte kontuan hartu lurraldeko ekosistemen mugak. DOT-DESAZKUNDEA lantaldeak ikusgai jarri nahi du lurraldearen antolamenduari buruzko eztabaida, eta proposatzen du kolektiboki definitzea trantsizioko lurralde bat, honakoetan oinarrituta: hurbiltasuna, energiaautonomia, nahitaezko mugikortasun aren murrizketa, aztarna ekologikoaren murrizketa, lehen sektorearen sustapena elikadura mendekotasuna arintzeko eta karbono isurien murrizketa.\nMaiatzaren 30ean, asteazkenean. 19:00etan\nKepa Olaitz (Atez Ate - Gipuzkoako Errausketaren aurkako Plataformen Koordinadora)\nAtez ate: Hiri-hondakinen gaikako bilketaren esperientzia Gipuzkoan\nEnergia gara: iturri berriztagarrietatik aurrerako energia ekoizpen eta kontsumo kooperatiba\nEsnetik ekoizpen eta kontsumo kooperatiba\nmistoa hasi da artzainen ardien esnea jasotzen Orozkoko berregituraturiko gaztandegian bihurtzeko. ELIKADURA BURUJABETZArako bidean, EHNE-Bizkaiak baserritarrek eta kontsumitzaileek kooperatiba batean bat egiteko proiektu bat sustatu du; horren bitartez, lurra lantzeko, abereak zaintzeko, pertsonen eta beraien inguruneari egokituriko elikagaiak ekoizteko eta elkarren arteko konfiantza eta ezagutzan oinarrituriko harremana izateko beste modu bat izango dute. Partekaturiko erantzukizunak lagunduko die guztiei nekazaritza ekologiko eredurako trantsizioa egiten.\nMaiatzaren 31n, ostegunean. 19:30ean Aurkezpena eta DVDaren proiekzioa: “Euskal Herria: ezkutuko zorra" Aurkezleak: Eneko Garmendia eta Leire Urkidi (Biores)\nLekua: Ekoetxea (Pilota kalea 5, etxabea) OHARRA: Beste egunetako hitzaldiak (28-29-30) La Bolsa Auzo Etxean egingo dira\nrio 20 jardunaldien gaineko triptikoa euskaraz


8.4.- Komunitate-ekipamenduetako erabilerak kokatzea | Bergarako Udala\nIndarreko Arau Subsidiarioek bi erreserba mugarritu zituzten berariaz komunitate- edo dotazio-ekipamendu berriak kokatzeko: bat, A-20 arean, kultura-ekipamenduak, ikuskizunetarako aretoa eta autobus-geltokia izateko; eta bestea, S-4 sektorean, Candy Hoover Electrodomésticos S.A. industriatik iparraldera. S-4 sektorearen kasuan, ez zen zehaztu berariaz zertarako erabii zitekeen; izan ere, erreserba mugarritu zenean, etorkizunean behar izan zitezkeen ekipamendu berriak kokatzeko gorde zen, hau da, artean aurreikusi ezin baina hurrengo bi laurtekoetan udalerriak bere garapenerako beharko lituzkeen ekipamenduetarako.\nAurrez azaldu dugun bezala, A-20 areako kultura- eta ikuskizun-ekipamenduetarako erreserba bertan behera laga zen eta, horrenbestez, Arau Subsidiarioetako Aldaketa Puntual bat egin zen. S-4 sektorean aurreikusitako erreserbari buruz, berriz, horren zati batean eskola-erabilera finkatu da, S-4a izeneko sektorea mugarrituz. Bertan, Lanbide-Heziketarako Migel Altuna ikastetxea eraikitzea aurreikusten da, Ibargarai kalean dagoen ikastetxea ordezteko.\nGainontzeko area eta sektoreetan, honako ekipamenduak eta dotazioak ezartzen dira:\n8.4.1.- Ekipamenduak eta dotazioak hiri-lurzoru finkatuan eta finkatugabean:\n1) A-3 area: Bertan, erlijio-eraikin bat eta lehengo eskoletako eraikina daude.\n2) A-8 area: Ostalaritza-alorreko eta izaera pribatuko komunitate-ekipamendurako izango da.\n3) A-9 area: Honen baitan Martoko eskoletako eraikinetan garatzen den eskola-erabilera dago.\n4) A-12 area: San Antonioko bidegurutzetik gertuen dagoen eraikinean, beheko solairuan, San Antoniori eskainitako ermita jarriko da, inguru horretan bota egin zen aurrekoaren ordez.\n5) A-16b area: Honen baitan Nekazaritza-Ganbarako eraikina eta horri erantsitako lursailak daude.\n6) A-17 area: Bizitegi-gunearen baitan, honako hauek daude: Mintegi parke publikoaren sistema orokorra, eta dagoeneko eraikita dagoen pilotalekuko kirol-ekipamendua —Mariaren Lagundiko eskola-gunearen itxitura-hormari atxikita—. Eskola-erabileretarako aurreikusita zegoen lurzoru-erreserbari buruz, ordea, udalerriko eskola-ekipamendua osorik berrantolatu ondoren, ez dago eskola-erabileretarako mantendu beharrik. Horrenbestez, lursail horiek parkeko espazio librea handitzeko erabiliko dira, baina aurretik zuten dotazio-kalifikazioa mantenduko dute.\n7) A-18 area: Area honen baitan, Gabiria dorreko eraikina dago. Udalak eta Tavex Algodonera S.A. merkataritza-sozietateko arduradunek sinatu zuten hitzarmenaren arabera, behin eraikina birgaitua izan ondoren, enpresa horren egoitza sozial nagusia da, administrazio-emakidaren bidez.\n8) A-19 area: Area honen baitan, pilotalekuko kirol-ekipamendua eta Arrizuriaga jauregia izandako eraikina daude. Azken hau, aurretik Ertzainetxea izan zena, Plan Orokor honen arabera kultura- edo eskola-ekipamendua izateko da.\n9) A-20 eta A-20a areak: Hemen dago administrazio-ekipamendua den Ertzainetxea.\n10) A-21 area: Behin Migel Altuna ikastetxeko eskola-jarduera lekuz aldatu ondoren, ikastetxeko eraikinetatik hegoalderago dagoena bota egingo da, eta orube hori komunitate-ekipamendua diren museoa ala entzunaretoa kokatzeko izango da —bere egunean zein erabakitzen den—.\n11) A-22 area: Area-eremu honen baitan, kiroletako dotazio-erabilera duen Udal Pilotalekua dago.\n12) A-23 area: Komunitate-ekipamendu pribatu hau irakaskuntzarako eta bizileku kolektiborako erabili daiteke. Mariaren Lagundiaren Komentuko eraikinak eta lursailak hartzen ditu.\n13) A-24 area: Zabalotegi dorreko eraikinaren beheko solairuan, kultur jardueretarako lokala dago.\n14) A-25 area: Mizpirualde zaharren egoitzako eta udal euskaltegiko lursailak eta eraikinak dira. Gaur egun duten erabilera mantentzen dute, baina harik eta erabaki arte zer egingo den zaharren egoitza lekuz aldatu eta Martinez Irala ikastetxeak betetzen duen lursailaren zati batean kokatzeko aukeraren aurrean.\n15) Hirigune Historikoko area: Eremu honen baitan, honakoak daude: komunitate-ekipamendu zibiko-administratibo publikoak diren Udaletxea eta Epaitegia; eskolarako komunitate-ekipamendua den Errege Mintegia —gaur egun UNED unibertsitateak eta Aranzadi ikastolak erabiltzen dutena—; eta kultura- eta administrazio-ekipamenduak diren Errekalde jauregia eta Irizar jauregia. Errege Mintegiko eraikina eta eliza, berriz, UNED unibertsitatea Arrizuriagako jauregira baldin badoa, kultura-ekipamendu publikoak diren liburutegia eta museoa kokatzeko izango dira. Kartzel zaharra eta ondoko patioa, bestetik, gazteentzako kultura- zein aisialdi-gunea izateko dira.\nArea honetan honakoak ere badaude: erlijio-ekipamendu pribatua den San Pedro eliza; erlijio-ekipamendu pribatua eta bizileku kolektiboa Lekaime Frantziskotarren komentuan; eta parke publikoen Sistema Orokorren dotazioa Errekalden eta Irizar jauregiko lorategietan.\nArea honetan daude, baita ere, Errotalde jauregiko eraikinak, Santa Ana ermita eta jauregiari erantsitako eraikinak —guztiak kultura-ekipamendurako dira—, eta horietaz gain, jauregiari lotutako parkearen lursailetan, berdegune-dotazioa, Sistema Orokor gisa.\nBertan sartzen dira, halaber, erlijio-ekipamendu pribatua den Santa Marina eliza eta sistema orokorra den Usondoko parke publikoa.\n16) A-28 area: Area honetan Udal Zerbitzuetako biltegiak daude.\n17) A-30a area: Pilotalekuko kirol-ekipamendua.\n18) A-34 area: Eskola-eraikin txikitxo bat du.\n19) A-36 area: Eremu honetan erlijio-erabilerarako kapera bat dago.\n20) A-37a area: Ekipamendu zibikoa den Udal Azoka dago hemen.\n21) A-38 area: Eremu honetan hauek ditugu: Udal Hilerriko ekipamendua, eta Ibaiondon hezkuntza eta zaintza berezietarako dagoen eskola-eraikin txikitxoa.\n22) A-39 area: Komunitate-ekipamenduetarako area honen baitan, honakoak dauzkagu: asistentzia-ekipamenduak diren Jubilatuen Etxea eta Osasun-Zentroa; eskola bereziko ekipamendua den Aransgi zentroa; eskola-ekipamenduak diren Martinez Irala eta San Martin Agirre eskolak, Migel Altuna II institutua eta Ipintzako batxilergoko institutua; kirol-ekipamendu publikoak diren Agorrosineko igerilekuak eta Ipintzako futbol-zelaia; eta kirol-ekipamendu pribatua den Agorrosineko futbol-zelaia. Aurrez azaldu den bezala, Mizpirualde zaharren egoitza lekuz aldatu eta Martinez Irala ikastetxeak betetzen duen lursailaren zati batean kokatu ahal izango litzateke, baldin eta San Martin Agirre ikastetxea handitzeko dagoen asmoa ikastetxeko bertako partzelaren barruan egitea lortzen bada —partzela horren azalera handiagotu ondoren—.\n23) A-40b area: Area honetan, igarobideko autobusen geltoki moduan erabiltzeko nasa bat eraikitzea proposatzen da; etorkizunean izango den tranbiaren geldiuneari lotuta egongo da nasa hori.\n24) A-44 area: Osintxu auzoan dago. Area honetako erabilera nagusia bizitegikoa da, baina badaude komunitate-ekipamenduko beste erabilera batzuk ere, hala nola, erlijio-erabilera elizan eta erantsitako eraikinean, kirol-erabilera udal pilotalekuan, eta kultura- eta asistentzia-erabilera 14 zenbakidun eraikineko beheko solairuan.\n25) A-47 area: Angiozar auzoko erdigunea da. Bertan honako komunitate-ekipamenduak daude: eskola-erabilera udal eskoletan; kirol-erabilera pilotalekuan; eta erlijio-erabilera San Migel elizan. Era berean, indarreko Arau Subsidiarioetan dagoen proposamen hau ere jasotzen da: Garaikoetxea baserriaren zati batek erabilera zibiko-administratiboa eta kulturala izatea nahi da; baina horretarako, aurretik, Udalak baserriaren jabetza lortu beharko du.\n26) A-49a area: Ubera auzoko erdigunea da. Bertan, kirol-erabilerako komunitate-ekipamenduak daude, pilotalekuan.\n27) A-52 area: Hemen Labegaraietako kirol-ekipamendua dago.\n8.4.2.- Ekipamenduak eta dotazioak lurzoru urbanizagarrian:\nLehen azaldu den bezalaxe, S-4a sektorea mugarritu da eskola-erabilerako komunitate-ekipamendua izateko. Bertan, Lanbide Heziketarako Migel Altuna ikastetxe berria eraikiko da, Ibargarai kalean dagoena ordezkatzeko; izan ere, Ibargaraiko eraikina urri gelditu zaie ikastetxean garatu nahi dituzten jarduerak eta moduluak aurrera eraman ahal izateko.\n‹ 8.3.2.- Jarduera ekonomikoetarako sektoreak lurzoru urbanizagarrian gora 8.5.- Nekazaritza- eta basogintza-erabilerak kokatzea ›


Hernani, 1965. Kantaria eta harpa-jotzailea. Benito Lertxundiren alboan egin du bere ibilbide musikala. Alta bada, bakarka ere bide oparoa osatu du. Kantu baten bila nabil (Elkar, 1991) izan zen bere lehen lana eta Orion zuzenean azkena (Kantaita Enea, 2019). Iraganaz eta orainaz jardun dugu. Esperientzia interesgarri baten lekukotasuna duzu solasaldia.\n"Okupaturik jarraitzen dugu, baina orain herriaren ustezko ordezkari politikoen babesarekin". (DANI BLANCO).\n2015ean, mantso-mantso, zerbait berria hasi zen niretzat, nire taldearekin kantuak zuzenean aurkezten hastea. Halako batean Orion egin genuen, herriko kiroldegian. Teknikariek grabatu zuten, pasa zidaten eta txukuna zela iruditu zitzaidan. Ordurako ari nintzen pentsatzen hurrengo diskoa nola landu, bilduma bat egitea nuen asmoa, egundo egin gabe nintzelako. Ez nekien bilduma nola egin eta azkenik Orion zuzenean egin dugu. Zuzenean eroso ari naiz, musikariak oso profesionalak dira, prestutasun handiz ari dira eta eskaintzen didaten ziurtasunak ere laguntzen dit une hunkigarriak bizitzen zuzenean. Benetan babestua sentitzen naiz”.\nOrion zuzenean diskoa ez zegoen aldez aurretik pentsatua, beraz.\nBada, ez. Askok esan didate: zer soinu ona duen! Mikrofonoak zuzenekoak dira, emanaldia disko bihurtzeko asmoa izan bagenu, agian beste materialez egingo genuen, potentzia handiagokoak. Izan ere, gustatuko zitzaidan publikoaren txaloak eta hurbiltasuna hobeto jaso izana. Alde horretatik bere hartan utzi dugu, eta kantuek egin dezatela lana.\nKantu baten bila nabil (1991, Elkar) izan zen zure lehen diskoa. 30 urte beteko ditu laster. Nola gogoratzen duzu garai hura, gaur egunera etorrita?\nEgia esan, garai hartan neuzkan erreferentziak ez ziren gaur egun dauzkadanak inondik inora ere, aukeratutako musika tresnak ere baldintzapean jartzen ninduen, baina sentitzen nuen, beste alde batetik, mundu zabala nuela aurrean esperimentatzeko, hori oraindik ere sentitzen dut. Benito eta bere belaunaldiko kantariak eta gero, musika zeltaren eraginak iristen zitzaizkigun. Halaber, beti argi izan dut gure hizkuntzan kantatuko nuela, batzuentzat muga izan daitekeena beste batzuek nortasun gisa ikusten dugu munduari eskaintzeko, izan ere, nortasuna esparru guztietan ona baita, eta arte munduan, musika barne, zer esanik ez. Gaur egun, nire musika erreferentziak orduan baino ugariagoak dira. Hor jarraitzen dut gustuko ditudan soinuetatik edo aireetatik zerbait hartu eta nire baliabideekin (tresnak, ahotsa, hizkuntza, ideologia, filosofia…) erantzun bat ematen, kantu forman.\n"Ez dago ezer unibertsalagorik norberaren herriaren aitortza baino, beraz, unibertsalaren aldarrikapenak oso okerrak dira sarritan, izaera zerutiarra balute bezala”\nOlatz Zugasti abeslaria eta harpa-jotzailea. Ezohikoa gurean.\nHemen ezohikoa, Irlandan ohikoa. Benitoren Altabizkar/Itzaltzuko bardoari diskoaren garaian, 1981ean, Irlandatik heldu ohi ziren diskoak lortzen genituen nola edo hala, Alan Stivellenak besteak beste. Haren disko bat eskuratu nuen eta liluratuta geratu nintzen. Berak ematen zion berezko aura horrekin, ez hain tradizionala, Irlandan entzun ohi dena. Berezkoa zen, kreatibitate handikoa. Berak berreskuratu zuen harpa zeltikoa, bere aita luthierra zen, aitak sortutako harpa batekin hasi zen…\nHarpa ikasi nahi nuen, harpa zeltikoa zuen pertsona batekin topo egin nuen eta utzi egin zidan. Autodidakta modura hasi nintzen, kasetetan grabatutako Stivellen musika errepikatzen nuen, aurrera-atzera, haren piezak ikasi arte. Orduan hemen ez zegoen harpa zeltikoaren ikasketarik, baina bai klasikoa, eta horrela hasi nintzen kontserbatorioan.\nDiskoko kanta askoren letra-egilea zara. Zure alde ezkutua al da? Edo agian, neroni ez naiz horretaz ohartu.\nAlde ezkutua? Ez hainbeste. Ezkutuan ez, suge bat bezala egon dira letrak, agian kamuflatuak... [irribarretsu]. Orain arte nire buruari zuzenean jotzeko aukera gutxi eman diodanez, baliteke kantuen letrak diskoan geratu izana, jendeak irakurri ez izana; egia esan jendeari ez dio gehiegi axola nork idatziak diren kantuak. Orain, zuzenekoetan kantuak aurkeztean, bada, kantuaren sorrera kontatzen duzu eta agian orain ageriago geratzen dira.\nSena kantaren aurkezpenean, unibertsaltasunaren tasun-ari kritika egiten diozu. Kezkatzen zaitu herri honen egoerak?\nEz diot unibertsaltasunari kritika egiten, kontua da nola ulertzen den unibertsaltasuna! Unibertsaltasuna, gure herrian behintzat, gureari uko egitea bezala ulertzen da. Ez dago ezer unibertsalagorik norberaren aitortza baino, norberaren herriaren aitortza baino. Beraz, unibertsalaren aldarrikapenak oso okerrak dira sarritan, izaera zerutiarra balute bezala. Zentzu horretan, oker planteatutako aldarrikapen horiek gure herriaren ukapena adierazten dute. Haatik, kantu horien hitzak idazteko beharra izan dut, nire ideiak adierazteko modua da.\n"Kantu batek ez du eragiten politikoki, pertsonak hunkitzen eta emozioak sorrarazten ditu, baina kantu batek ez du ezer aldatzen”\nBenitorekin batera, horren defendatzaileak zarete nolabait. Nola sentitzen zarete rol “politiko” horretan?\nGu nola sentitzen garen gutxienekoa da. Politiko esan duzu, baina kantu batek ez du eragiten politikoki, pertsonak hunkitzen eta emozioak sorrarazten ditu, kantu batek ez du ezer aldatzen. Beste batek okupatua izateko zorigaitza izan du herri honek eta hori salatzea dagokio. Nazioarte osoan egin diren hainbat eta hainbat erabaki dira adibide, eta hain zuzen ere, erantzun horren gabeziak narama kantuetan gai hori azaleratzera, jakitun izanik kantuek ez dutela afera horretan ezer aldatzeko ahalmenik.\nZer aldatu da frankismoaren garaitik garai honetara? Artista behartuta al da rol hori hartzera?\nOkupaturik jarraitzen dugu, baina orain herriaren ustezko ordezkari politikoen babesarekin. Euskaldunon zapalkuntza, gure Nabarrako Estatuaren okupazioa, mendeetan eragindako eraso basatiaren ondorioa da. Eraso horien oinarrietan eraikita dago gaur egun ikusten duguna, edo ikusten ez dena. Adibidez, 70eko hamarkadan normaltasun osoz burutu zen erregimen baten estetika operazioa, non kriminalik handienak bat-batean demokrata bilakatu ziren. Euskal Herriaren erantzun politikoak oso bestelakoa izan behar zuen. Hala ere, berau aldarrikatzen dugun heinean herria bizirik dago, baina aldarrikatze horrek jarrera bat eskatzen du, salaketa ere inplikatzen du, okupazioaren salaketa, baita etxe barrutik hori laguntzen dutenena ere. Bakoitzak bizitzea tokatu zaion horretatik egiten du guztia, baita kantariak kantuak ere, baina ez du inolako obligaziorik.\nOrion Zuzenean Olatz Zugastiren 6. diskoa da.\nKantaren bila aritzeak dakarren emaria al da Orion Zuzenean diskoa?\nBai... Irakurri nuen diskoari buruzko zure iritziak zer pentsa eman zidan. “Hitz asko ote dauden?”, pentsatu nuen. Nire aitak hori leporatzen dit. Agian arrazoi du. Kanta xumeak estimu handian ditut, hitz gutxirekin doinuek zu “eramatea” lortzen dutenak, mugitzea eta hunkitzea era batean edo bestean, horiek maite ditut. Tira, nire kezkek ekarri naute disko honetara. Bai, hori da emaria..\nBesteak beste, hona Mezularia kantaren hitzak: “Gauak zuen doinu hori, idatzi arazia mezu bat bailitzan zure eskutik zait iritsia”. Nor dago kantaren atzean?\nHitzen atzean nire alaba dago. Berak ez dakit badakien ere... Gratxina piano jotzen ikasten hasi zen, baina ez zuen aparteko nahikaririk. Halako batean esan nion: “Ez ezazu gehiago jo, utzi”. Eta handik bolada batera bere kabuz hasi zen jotzen. Chopinen Nocturnoa jotzeari eman zion jo eta ke, obsesio batek hartuta bezala, presiotik askatu bezain laister. Mezu baten eran ulertu nuen: pertsona bizitzan aurrera egiteko behar duen adimenarekin etortzen da eta bere kabuz aurkitu behar ditu bidea eta baliabideak, askatasunez erabakiak hartuz.\n“Lorratz argia duzu nigan utzia...”, dio ere kantak.\n“...uhinen gaindi zoazen mezularia”. Gratxina da bai, arraunean ibilia. Ama batek asko jasotzen du seme-alabengandik.\nAita eta ama musikari ezagunen alaba izanda, ez zuen erraza izango bide egitea.\nBai, bere borrokatxoa izan du, baina berak ez du erakusten alde hori, momentuz gurekin ari da, berak ikusiko du zein bide landu, urratu….\nGratxina zer da zure jardun musikalean?\nInongo esparruan baino hobeto moldatzen gara musikan. Bestela, bi sumendi gara… Gratxinak albo batera utzi zuen musika, ez guztiz, bigarren plano batean. Ikasketen zereginetatik libre sentitu zenean, bere kabuz hasi zen berriro ere musika lantzen, bere gustuko kantak jotzen. Isilpean izan zen, eta halako batean teklatu-jotzaile bat behar nuela esan nion. Konturatu nintzen akordeak eta sekuentziak berehala hartzen zituela, koruak ere egin zitzakeela jo bitartean. Gustura ari da.\nAlaba, zu zeu. Itxaro Borda eta Henriette Aireren hitzak dira diskoan, besteak beste. Diskoak badu emakume airea...\nBaina testuak ez ditut emakumeak direlako hautatu, baizik eta oso aproposak direlako nik kantatzeko. Arrazoia hori da.\nZein iritzi duzu feminismoaz?\nGalderak izaera politikoa du eta erantzuna ere klabe politikoan ematen saiatuko naiz. Estatu baten barruko edo nazioarteko afera sozialei ezin diezu aurre egin, zure estatua, zure nazioa okupaziopean baldin badago: arrazoi horrengatik feminista (langile, enpresari, hezitzaile, hizkuntzalari, musikari…) euskaldunek ezin diote beren estatuari legeak aldatzea aldarrikatu, euren herriaren nazioarteko independentzia eskubidea, oinarrizko eskubidea eta beste eskubide guztien aurrekoa kendu baitio inperialismoak. Beste era batera esanda, herri okupatzailearen feministak herri okupatuaren feministen zapaltzaileak dira! Espainiako Kongresuan eta Gobernuan ba omen daude feministak: Euskal Herriari bere autodeterminazio eskubidea urratzen eta ukatzen diote, izaera bera ukatzen diote, inperialistak baitira feminista horiek ere. Orduan, nori aldarrikapena? Ez nago joko horretan inondik inora. Okupatzailearen politikak hobetzera jokatzen badut, nahi edo ez, okupazioa legitimatzen ari naiz.\nBrendan Graham irlandarraren jarraitzailea zara, haren eragina agerikoa da zure ibilbidean. Musika zeltaren maitalea zara. Diskoak, hala ere, baditu bestelako erritmo eta doinuak. Estiloen bila ari zara betiere.\nNire kantagintza ez da estilo bakar bati lotua izan, badaude zertzeladak handik eta hemendik hartuak… Garai batean, Euskadi Irratiko Kantaita saioa egiten nuenean, Munduko musikak deiturikoek asko eman zidaten. Biziki ikasi nuen doinu eta kultura haietatik, herrietatik, batzuk munduan agertzen ez direnak. Haiengandiko eragina jaso dut noski. Bob Dylan, Suzanne Vega, Judy Collins edota Leonard Cohen ere gustukoak ditut, besteak beste, baita Mediterraneo aldetik heldu zaizkigun doinuak ere.\n"Gustura nago hartu nuen erabakiarekin. Orain nire kasa arego aritzeko unea dela sentitzen dut”\nBenitorekin 40 urte daramazu jardunean, zure kasa ere bai. Pentsatu duzu inoiz, bera gabe bestelako musikaria izango ote zinatekeen? Zer eman dizu Benitok? Zerbait kendu al dizu?\nKantu baten bila nabil diskoa egin nuenean –Benitorekin aspalditik ari nintzen ordurako– bi emanaldi egin nituen, bat Getxo Folken, bestea Donostiako Antzoki Zaharrean. Besterik ez. Ordurako bidea egina nuen berarekin, bera oso tinko eta indartsu zebilen. Nirea ez nuen hain erraz ikusten eta albora utzi nituen zuzenekoak; ez nuen nire burua ongi kokatzen. Nire gauza izan zen, neuk hartu nuen erabakia. Onestasuna falta zitzaidala sentitu nuen, ez dakit ere hala den, nola esan... Gehiegi nengoen argitan, une hartan oso ezagun egin nintzen, eta ez nion nireari eroso ekiten –nire izenean– eszenatokian, “ez naizen hori” erakutsi behar banu bezala. Ez nion horri neurria hartzen jakin. Behinola, nire eta beraren kontzertuek kointziditu izana gogoratzen dut, niretzat lehentasuna zen berarekin egiten nuen lana, oso gustura egiten nuelako. Sentitzen nuen ekarpen bat egiten nuela, Benitok kontuan hartzen zituela nire emanak. Beraz, zer kendu? Deusik ez. Bestelako erabaki bat hartu izan banu, beste zerbait garatuko ote nuen nire ibilbidean... Gustura nago hartu nuen erabakiarekin. Orain nire kasa areago aritzeko unea dela sentitzen dut.\nZure azken diskoaren ekoizpen lanetan aritu da Benito Lertxundi, baina atzean.\nZuzenekoan bera entzule egon zen, gero diskoaren produkzioa egin du. Berak esan zidan ongi zegoela eta diskora eraman behar zela. Nire ibilbide guztian ez dut erabili nahi izan Benitoren presentzia. Berari musikari askok eskatzen diote euren diskoetan parte-hartzea. Nik ez dut horretan “erori” nahi izan. Nire ibilbidea egin dut, nire gorabeherekin eta ondorio guztiekin. Beti pentsatu dugu bakoitzak berea defendatu behar duela. Diskoan bera egon gabe, haren hitzak eta kantu batzuk ere ekarri ditut diskora.\nHernani eta Orio herriak ezagutzen dituzu. Zein da aldea? Zein kontrastea?\nIzugarria. Kilometro gutxitan kontraste handia dago. Etorri baino lehen ere, Benitorekin harremanetan hasi nintzenean, esaten nuen: “Itsas herri bat, arrantzalea... ez soilik kostaldekoa. Hernaniar batentzat, niretzat behintzat, kultura hori aurkitzea exotikoa izan zen”. Izan ere, eliteko Arraun Elkartea dago, arraunaren inguruan sortzen den giroa aparta da. Kultura berezi bat.\nNeguko arratsalde batean kantaren historia polita da. Hernanin gertatua. Harpa-jotzaile batek –zuk zeuk– beste harpa-jotzaile batekin topo egiten zuenekoa.\nBai [irriak...]. Ikusten ari naiz mutiko hura. Bi sartu ziren etxeko atarian, haietako bat oso zakarra zen, bestea berriz goxoa, bizia eta musika zalea zirudien, harpa nola jotzen den jakin nahi zuen. Harrituta bera eta harrituta ni.\nOlatz Zugasti & Benito Lertxundi bikoaren lana entzunen dugu inoiz?\nGuk ez dugu aldez aurretik bidea bilatzen. Aukera hori sortuko da unea heldu bada. Ez dugu esaten “hau egingo dugu…”. Ez gara irizpide horretakoak. Nire zuzeneko kantaldietan Benitoren Itsas ulu zolia diskoko Marruz olak hirian ematen hasi naiz. Hernanin dauka background edo atzealdea. Berak musika sortu zuen eta nik letra jarri nion. Horrela atera zen, aurrerantzean nork daki?\n"Zuzenean eroso ari naiz, musikariak oso profesionalak dira, prestutasun handiz ari dira eta eskaintzen didaten ziurtasunak ere laguntzen dit une hunkigarriak bizitzen zuzenean. Benetan babestua sentitzen naiz". (DANI BLANCO).


Saint-Léger (Savoia) - Wikipedia, entziklopedia askea.\n45°26′10″N 6°16′35″E / 45.4361°N 6.2764°E / 45.4361; 6.2764Koordenatuak: 45°26′10″N 6°16′35″E / 45.4361°N 6.2764°E / 45.4361; 6.2764\nLa Chapelle, Épierre, Saint-Pierre-de-Belleville eta Saint-Rémy-de-Maurienne\n104 (%45) 120 (%51.9)\nSaint-Léger Frantziako udalerria da, Savoia departamenduan dagoena, Auvernia-Rodano-Alpeak eskualdean. 2013an 219 biztanle zituen.\n2007an Saint-Léger udalerrian erroldatutako biztanleak 219 ziren. Familiak 92 ziren, horien artean 32 pertsona bakarrekoak ziren (16 bakarrik bizi ziren gizonak eta 16 bakarrik bizi ziren emakumeak), 36 seme-alabarik gabeko familiak ziren eta 24 seme-alabak dituzten bikoteak ziren.\n2007an 131 etxebizitza zeuden, 96 familiaren etxebizitza nagusia ziren, 20 bigarren erresidentzia ziren eta 15 hutsik zeuden. 126 etxeak ziren eta 5 apartamentuak ziren. 96 etxebizitza nagusietatik 83 bere jabearen bizilekua ziren, 9 alokairuan okupaturik zeuden eta 4 doan lagata zeuden; 1ek gela bat zuen, 7 etxek bi zituzten, 16 etxek hiru zituzten, 29 etxek lau zituzten eta 43 etxek bost zituzten. 73 etxek euren parking plaza propioa zuten azpian. 38 etxetan ibilgailu bat zegoen eta 45 etxetan bat baino gehiago zituzten.\n2007an lan egiteko adina zuten pertsonak 135 ziren, horien artean 99 aktiboak ziren eta 36 inaktiboak ziren. 99 pertsona aktiboetatik 94 lanean zeuden (53 gizon eta 41 emakume) eta 5 langabezian zeuden (5 emakume eta 5 emakume). 36 pertsona inaktiboetatik 18 erretiraturik zeuden, 8 ikasten zeuden eta 10 "bestelako inaktibo" gisa sailkaturik zeuden.\n2009an Saint-Léger udalerrian 104 unitate fiskal zeuden, 231,5 pertsonek osaturik. Pertsona bakoitzeko diru-sarrera fiskalaren mediana urteko 17.766 euro zen.\n2007an zeuden 5 komertzioetatik, 1 bestelako produktu industrialen fabrikazioko enpresa zen, 1 eraikuntza enpresa zen, 1 ibilgailuen saltze eta konpontze enpresa zen, 1 ostalaritza eta jatetxe enpresa zen eta 1 administrazio publikoko enpresa zen.\n2000. urtean Saint-Léger udalerrian 8 nekazaritza-ustiategi zeuden.\nMultimedia: Saint-Léger (Savoie)\nBNF: 15274183d (data)\nOrriaren azken aldaketa: 16 martxoa 2021, 20:49.


Larraitz Jatetxea (Webgunea) mandarino erabiltzaileak\nTxindokitik bueltan zatozela, Larraitz auzoan dago. Eguraldi ona egiten badu, kanpoan dagoen terrazan primeran egoten da. Eguneko menua, plater konbinatu edo ogitarteko goxoak.Karta ere badute. Baita telebista pantaila erraldoi bat ere.\nBiztanleria kopurua: 317\nGPS koordenadak: 43°2′54″N 2°6′20″W\nHerriko festak: Erromeria bat antolatzen da Larraitzeko ermitara Pentekostes egunean. Maiatzaren 15ean San Isidro eguna ospatzen da hamaiketako herrikoiarekin. Ekainaren 24an San Juan Bautistaren festa ospatzen da eta bezperan soka-dantza dantzatzen da herriko plazan. Larraitzeko festak ekainaren 29an ospatzen dira. Azaroaren lehenengo egunean meza herrikoia ospatzen da Santa Cruz edo Txutxurrumendi ermitetan.


CAFea denontzat, Mikerl Irastortza Olaziregi : Bidasoko Hitza\nMikel Irastortza Olaziregi\nHizkuntzaz, erlijioaz, bozkatzeko eskubideaz edo kalean poliziak atxikitzeko probabilitateaz harago, kafearena da Jerusalem bitan banatzen duen aferetan aferetakoena. Ekialdean kafe arabiar gisa saltzen dena Mendebaldean kafe turkiar izenez ematen da, funtsean gauza bera izan arren. Are gehiago, kafe turkiar-anbiguoari kafe beltz-neutral ala, zer demontre, kafe israeldar-nazional deitzeko kanpainak deitu dira kafearen izena ere estatu-afera bihur daitekeen herrialdean.\nHarrabotsa piztu da gurean CAF enpresak Jerusalemgo tranbiaren hedatze lanetan parte hartuko duelako. Enpresako langile batzordea aurka duela eta Israelgo eraikuntza konpainia batekin elkarlanean, trenbideak eta bagoiak eraikiko ditu CAFek Jerusalem Ekialdean Israelek okupatuta dituen lurretan, 500 milioi euroko diru poltsa tarteko. Euskaldun Konprometituaren Manualari ezikusia eginez, ez naiz ni izango orain eta hemen enpresa beasaindarrari kontuak eskatuko dizkiona. Bada hori egin dezakeenik nireak baino zio zorrotzagoekin eta nirea baino pulpitu koherenteagotik. Izango da, bestalde, galdetzen duenik ea zergatik asaldatzen garen hainbeste CAFena bezalako kontuekin, dioenik halako xextrarik ez dela sortzen euskal enpresek kalitate demokratiko eskaseko beste herrialdetan lan egiten dutenean.\nNire xumean, baina, uste dut zilegi zaidala CAF enpresari egokitu zaion kafe huts, doble eta garratz hori harat-honat, dagokion eta merezi duen orori banatzea.\nIzan ere, aspaldidanik baitabiltza Ekialdeko Jerusalemen eta Zisjordanian barrena autobus eusko labeldunak, Ormaiztegitik iritsitakoak. Eta aspaldidanik erortzen baitira Gazan eta Yemenen gerra-tramankulu andoaindarrek jaurtitako bonbak, Anoeta futbol-zelaiko palkotik bidalitakoak. Eta aspaldidanik joaten baitira gure agintariak atzerrira txangoan, enpresa horien interesen alde kontratuak ixteko espedizioetan. Eta aspaldidanik ez baitira kontu hauek hauteskunde kanpainetan aipatu ere egiten. Eta aspaldidanik bozkatzen baititugu guk geuk agintari horiek halakoetan askorik pentsatu gabe, gurpil zoro horretan parte hartu nahi izan ez zuen Bilboko portuko suhiltzaile hark kontzientzia pixka bat zikindu zigun arren.\nTranbiako bagoiak dira Hiri Santuko leku bakarretakoak non topo egiten duten judu ultraortodoxoek; palestinar kristau, musulman eta ateoek; nerabe-soldadu M16dunek; eta kolono direnik ere ez dakiten kolonoek. Elkarrenganako begirada susmagarrien artean, idatzi gabeko nor-norekin-non arau zorrotzaren arabera esertzen dira. Koloniaz kolonia, auzo palestinarrak saihesten dituen sigi-saga susmagarria marrazten du tranbia horrek hiriaren ekialdean. Hiri Zaharreko pasadan, baina, badu geltokia Damaskoko Atean, eta kafe arabiarrak bost shekel balio ditu bertan. Bost shekel israeldar, hain zuzen ere.


Euskara, zure aukera pertsonala - GARA\nAinara Iraeta Eusko Ikaskuntzako Gazteria Saileko koordinatzailea\nEuskara, zure aukera pertsonala\nHizkuntza bakoitzaren atzean mundu bat ezkutatzen da, altxor bat eta euskararen altxorra zeuk aberastu dezakezu eta zeuk gozatu.\nGaur, abenduaren 3a, Euskararen Nazioarteko Eguna izango da. 1949an Eusko Ikaskuntzaren barruan sorturiko ekimena da ENE, eta euskal hizkuntzaren unibertsaltasuna aldarrikatzeko sortu zena.\nOspakizun hauen antzutasunaz mintzatzen direnak badira, hots, hizkuntza baten normaltasuna lortzeko horrelako egunak desegokiak direla ziurtatzen dutenak. Beste batzuek aldiz, gaitzik egiten ez duela uste arren, ez dute parte hartzen. Euskararen eskubideak eta betebeharrak ordea, ez dira gaur egun eta gure herrian gaztelerak dituen berdinak, eta hori errealitatea da. Erabilerari dagokionez, 2001 urteko Euskal Herriko Soziolinguistika Inkestaren arabera, «Nola hitz egiten duzu etxean elkarrekin zaudetenean?» galdera Euskal Herriko 3.045 pertsonari egin ostean, %47k nagusiki gazteleraz erantzun zuen. Iturri berberen arabera, «Nola hitz egiten duzu laneko lankideekin?» galderari %44k nagusiki gaztelera erabiltzen duela erantzun zion, eta eguneroko saltzailearekin %46k gaztelera duela mintzabide ihardetsi zuen.\nDatu positiboen artean, aipagarria da D ereduan dabiltzan ume eta gazteen kopuruak nabarmen egin duela gora azken urteotan; horrek eragin zuzena izan du elebidunak ugaritzean.\nDatu hauek positiboak badira ere, ezin da ahantzi euskara oraindik ere ahul dagoela EAEn. Alde batetik, kontuan hartu behar da erkidegoko biztanleen erdiek ez dakitela euskaraz. Horrekin batera, ezin da ahantzi 2005. urtean Eusko Jaurlaritzako Hezkuntza, Unibertsitate eta Ikerketa sailak eman zituen datuen arabera, D ereduan ikasten zuten ikasleen %68k ez zuela gainditzen 16 urterekin beharrezkoa den euskararen ezagutza maila.\nAzkenik, aipatzekoak dira erabileraren inguruan dauden arazoak ere. Zentzu honetan, euskararen alde egin diren ekimen eta kanpainek gurasoak beren seme-alabak D ereduan matrikulatzera bultzatu badituzte ere, hori ez da erabileran islatu. Gaur egungo gazteek, batez ere hiriburuetan bizi direnek, euskaraz aritzeko edota harremanak euskaraz egiteko aukera gutxi dute.\nHonengatik guztiagatik eta beste hainbat arrazoirengatik, euskaldun askok ENEren beharra aldarrikatzen dugu datu hauek guztiek, egun batez gutxienez, pentsatzera bultza gaitzaten. Horregatik, gurekin ospatzera animatu nahi zaituztegu, batez ere, gazteak. Horretarako, Eusko ikaskuntzak Uxue Alberdi, Etxabe, Sustrai Kolina, Xabier Paya eta Oihane Perea bertsolariekin grabaturiko hamar bertsoko bideoa ikusi ahal duzue www.gaztea.euskonews.com webgunearen bidez. Bestalde, han euskarari zuen atxikimendua agertzeko aukera duzue, bai eta bertsoen inguruko zuen iritzia.\nAzkenik, eta Wall Street Journalen argitaratutako artikuluari erantzuna eman nahian, Eusko Ikaskuntzak zuen atxikimendu guztiekin erantzuna emango dio artikuluari. Euskara beste hizkuntzak bezala erabili ahal dela uste baldin baduzu, lanean, barre egiteko, haserretzeko, adiskidetzeko, akordioetara iristeko... lagunekin eta familiarekin komunikatzeko; ikertzeko eta ikasteko; esna eta lo, amets egiteko; seme alabekin jolasteko, pozteko, maitatzeko, zigortzeko, eztabaidatzeko... ligatzeko, maitasuna egiteko, ongi pasatzeko... zure atxikimendua behar dugu.\nOspakizun honekin bat egitea aukera pertsonala izango da, egunero gizakiak egiten dituen beste hainbat aukera bezala, euskarari bizia ematea edo lo uztea aukera pertsonala den bezala. Zurea. Bakoitzak erabakiko du bere bizitza zein hizkuntzatan egin nahi duen, zein mintzaira erabiltzen duen, baina hizkuntza bakoitzaren atzean mundu bat ezkutatzen da, altxor bat eta euskararen altxorra zuk aberastu dezakezu eta zeuk gozatu. Hemen aitzinean duzu, zure zain.


Zubillagako hiltegi zerbitzuak ziurtatu du “neurri zorrotzekin” diharduela | Mondraberri Arrasateko Ataria\nHasiera Albisteak Zubillagako hiltegi zerbitzuak ziurtatu du “neurri zorrotzekin” diharduela\nHiltegi eta Zatitze Zerbitzuak azaldu du “hornitzaile, bezero eta elikadura katea osatzen duten agente ezberdinekin konpromiso sendoa erakusten” ari da. Azpimarratu du haragi gorria “proteina indize altua duenez, elikagai aproposa” dela koronabirusari aurre egiteko.\nArgazkia: Zubillaga-Oñati Zerbitzuak\nZubillaga-Oñati Hiltegi eta Zatitze Zerbitzuak aurrera jarraitzen du “neurri zorrotzak” hartuta, koronabirusaren aurka.\nZerbitzu publikoa dela gogoan, “hornitzaile, bezero eta elikadura katea osatzen duten agente ezberdinekin konpromiso sendoa erakusten” ari da.\nZiurtatu duen bezala, koronabirusaren krisiaren aurrean “lehen sektorearen bideragarritasuna bermatzea ezinbestekoa da”.\nIldo honetan, Zubillagak “komertzio lokal eta produktore txikien laguntzaile izan nahi du konfinamenduak iraun bitartean, kontsumitzaileak beharrezkoak dituen lehengaiak eskuratzeko hauek alternatiba egokia bilakatzen direlarik”.\nZenbait ikerketetan oinarrituta, Zubillagak azpimarratu du “pandemia egoera honetan ezinbestekoa dela norbanakoa modu egokian elikatuta egotea, sistema inmunologikoa indartu eta gure gorputza COVID-19 birusari aurre egiteko prest izanik”.\n“Proteina indize altua duenez, haragi gorria elikagai aproposa bilakatzen da”, eta hori lortzeko Zubillagako zerbitzuek “etengabean lanean dabil”.\n“Etxean gaudela, jana gozatu ahal dugun plazer bakarrenetakoa dugu, beraz merkatuan produkturik onena eskaini ahal izateko guztion ahalegina beharrezkoa da”.


Zegama-Aizkorri ere, etxetik - Goierriko Hitza : Goierriko Hitza\nZegama-Aizkorri ere, etxetik\nKoronabirusak eragindako itxialdiaren aurrean, herritarren irudimenak ez du mugarik. Familia honek bere Zegama-Aizkorri propioa egin du etxean.\nKoronabirusak eta honek eragindako alarma egoerak ezarri duten itxialdiaren aurrean, denetariko ideiak ari dira sortzen egunotan. Eta herritarren irudimenak ez du mugarik. Kalera atera eta kirola egiteko debekuaren aurrean, familia honek etxean egin du bere Zegama-Aizkorri partikularra. Ikusi bestela Eduard Hernandez Teixidor korrikalariak elkarbatu duen bideoa:


2011 apirila | Boligrafo gorria\nHasiera » Data honetan egindako artikuluak: apirila, 2011\nEtorkinak eta euskal kultura ('Zorrotzako portuan aldarrika' revisited)\nPosted by Gorka Bereziartua in Euskadi Irratiko Arratsean saioan irakurriak, Kulturgintza\nEz ditut sobera maite pertsonak talde itxitan banatzen dituzten sailkapenak. Ez zait gustatzen pentsatzea gutako bakoitzari berez tokatzen zaigunik eraikin sozialeko solairu zehatz bateko pisu jakin batean gela konkretu bat, zergatik eta, horretarako baldintza mugatu, doi eta garbi batzuk betetzen omen ditugulako. Hemen inoiz aipatu izan dugun Jacques Rancière-ek “ordena poliziala” esaten dio pentsatzeko modu horri, eta nahiz eta ordena polizialak funtzionatzen duen ideologiak kutsatu...\nHil ezazue presidentea! (fikzioan, betiere)\nPosted by Gorka Bereziartua in Euskadi Irratiko Arratsean saioan irakurriak, Literatura\nMartxokoa da notizia: Stephen King-en hurrengo nobelak Amerikako Estatu Batuetako historiaren azken mendeko pasarte ezagunenetako bat izango du ardatz, John Fitzgerald Kennedyren hilketa. 11/22/63 izango da titulua, 1963ko azaroaren 22an saltarazi baitzioten kaskezurra Kennedyri. Kingen nobelako protagonista eskola-irakasle bat izango da eta denboran atzera bidaiatuz hilketa geldiarazten saiatuko da. Ezin esan King oso sintetikoa izan denik istorioa kontatzean: 1.000 orrialde inguru izango...\nPosted by Gorka Bereziartua in Euskalerria Irratirako Burutazioak, Zinema - ikus-entzunezkoak\nPosible ote da Christine Lagarde edo George Soros bezalako jendearekiko sinpatia sentitzea, ordu eta erdiz bada ere? Nirekin behintzat, hori lortu du Inside job dokumentalak eta ez dakit hori ona ala txarra den. Tira, bai, badakit: txarra da. Charles Fergusonek zuzendutako filmak dokumental onenaren saria jaso du azkeneko Oscarretan, 2008an abiatu eta luzaroan pairatu beharko dugun krisi ekonomikoaren tripak erakusteari esker. Filmak problemaren abiapuntuan jartzen du finantza sektoreak...\nKorri pixa egitera!\nPosted by Gorka Bereziartua in Euskadi Irratiko Arratsean saioan irakurriak, Zinema - ikus-entzunezkoak\nBa al zenekiten pelikulak egiten dituztenek, gidoia osatzerakoan eta filma muntatzean ikusleen behar fisiologikoak oso kontuan izaten dituztela? Eta behar fisiologikoak diogunean, batez ere gizaki orori eragiten dion premia bati buruz ari gara: pixa egitea. Oso gorputz-atal kapritxosoak dira giltzurrunak da maxkuria, behin beteta daudenean dagoenean ez dago hustea beste erremediorik eta horretarako (ez dakit hau azaldu beharko nukeen baina) komunera joan beharra dago. Hollywood konturatu...


Saint-Pardoux-le-Neuf (Creuse) - Wikipedia, entziklopedia askea.\n45° 55′ 46″ N, 2° 13′ 58″ E / 45.9294°N,2.2328°E / 45.9294; 2.2328Koordenatuak: 45° 55′ 46″ N, 2° 13′ 58″ E / 45.9294°N,2.2328°E / 45.9294; 2.2328\nAubusson, Moutier-Rozeille, Néoux eta Saint-Alpinien\n89 (%45.4) 103 (%52.6)\nSaint-Pardoux-le-Neuf (frantsesez eta ofizialki: Saint-Pardoux-le-Neuf) Okzitaniako udalerri bat da. Administratiboki Frantziako Creuse departamenduan dago, Akitania Berria eskualdean. 2013an 191 biztanle zituen.\n2007an Saint-Pardoux-le-Neuf udalerrian erroldatutako biztanleak 174 ziren. Familiak 80 ziren, horien artean 32 pertsona bakarrekoak ziren (20 bakarrik bizi ziren gizonak eta 12 bakarrik bizi ziren emakumeak), 24 seme-alabarik gabeko familiak ziren, 16 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 113 etxebizitza zeuden, 85 familiaren etxebizitza nagusia ziren, 11 bigarren erresidentzia ziren eta 17 hutsik zeuden. 112 etxeak ziren eta 1apartamentu bat zen. 85 etxebizitza nagusietatik 71 bere jabearen bizilekua ziren, 8 alokairuan okupaturik zeuden eta 6 doan lagata zeuden; 2 etxek bi gela zituzten, 7 etxek hiru zituzten, 26 etxek lau zituzten eta 50 etxek bost zituzten. 66 etxek euren parking plaza propioa zuten azpian. 36 etxetan ibilgailu bat zegoen eta 41 etxetan bat baino gehiago zituzten.\nSaint-Pardoux-le-Neuf udalerriko biztanleria-piramidea 2009an .\n2007an lan egiteko adina zuten pertsonak 114 ziren, horien artean 78 aktiboak ziren eta 36 inaktiboak ziren. 78 pertsona aktiboetatik 75 lanean zeuden (42 gizon eta 33 emakume) eta 3 langabezian zeuden (3 gizon). 36 pertsona inaktiboetatik 18 erretiraturik zeuden, 10 ikasten zeuden eta 8 "bestelako inaktibo" gisa sailkaturik zeuden.\n2009an Saint-Pardoux-le-Neuf udalerrian 87 unitate fiskal zeuden, 186 pertsonek osaturik. Pertsona bakoitzeko diru-sarrera fiskalaren mediana urteko 17.516 euro zen.\n2007an zeuden 5 komertzioetatik, 1 bestelako produktu industrialen fabrikazioko enpresa zen, 2 eraikuntza enpresak ziren, 1 garraio enpresa zen eta 1 ostalaritza eta jatetxe enpresa zen.\n2000. urtean Saint-Pardoux-le-Neuf udalerrian 6 nekazaritza-ustiategi zeuden.\nNéoux (2,6 km)\nMoutier-Rozeille (3,0 km)\nSainte-Feyre-la-Montagne (3,4 km)\nSaint-Avit-de-Tardes (4,4 km)\nSaint-Alpinien (5,5 km)\nAubusson (5,8 km)\nMultimedia: Saint-Pardoux-le-Neuf (Creuse)\nBNF: 152516155 (data)\nOrriaren azken aldaketa: 17 martxoa 2021, 11:41.


Errumaniar Akademia - Wikipedia, entziklopedia askea.\nzientzien akademia, sarbide irekiko argitaletxea eta akademia nazionala\nInstitute of Macromolecular Chemistry "Petru Poni" (en) , Institute of Mathematics of the Romanian Academy (en) eta Institute of Cellular Biology and Pathology (en)\nVictor Voicu (en)\nRomanian Academy Library (en)\nRomanian Academy's Publishing House (en)\n1866ko apirilaren 1a\nVincențiu Babeș (en)\nGeorge Bariț (en)\nTimotei Cipariu (en)\nAmbrosiu Dimitrovici (en)\nAlexandru Hurmuzaki (en)\nAndrei Mocioni (en)\nGavriil Munteanu (en)\nAlexandru Roman (en)\nIon G. Sbiera (en)\nConstantin Stamati (en)\nIoan Străjescu (en)\nŞtefan Gonata (en)\nNicolae Ionescu (en)\nAugust Treboniu Laurian (en)\nTitu Maiorescu (en)\nIon C. Massimu (en)\nV. A. Urechia (en)\nErrumaniar Akademiaren liburutegia.\nErrumaniar Akademia (errumanieraz: Academia Română) Errumanian 1866ko urtarrilaren 13an sortutako erakunde kulturala da. Hasieran Errumaniar Elkarte Literarioa izena zuen. Ikerketen eta jakintza arlo desberdinak jasotzen ditu: artistikoak, zientifikoak, literarioa. Akademiak 181 partaide ditu; bizitza osorako aukeratuak dira. Egoitza nagusia Bukaresteko Calea Victoriein dago.\nAkademia C. A. Rosettiren ekimenez sortu zen, 1866ko apirilaren 1an. Hasierako izena Societatea Literară Română zen. Erakunde berriaren partaide guztiak garaiko errumaniar gizartearen pertsonalitateak ziren. Sortu eta handik gutxira bi izen aldaketa ezagutu zituen Akademiak: Societatea Academică Romînă, 1867an eta Academia Română, 1879an; azken hau Karlos I.a Errumaniakoa tronuan egon zen bitartean.\nEgungo Presidentea Ionel Valentin Vlad da.\nAkademiaren helburu nagusiak hauek dira:\nHizkuntzaren zaintza eta garapena\nErrumaniar literaturaren babesa\nErrumaniako historia lantzea\nZientzia ikerketa esparru desberdinetan.\nBeste artean hauek dira nagusiak:\nErrumaniar hizkuntzaren hiztegi azaldua (Dicţionarul explicativ al limbii române)\nErrumaniar literaturaren hiztegia\nErrumaniar herriaren historia.\nAkademiak 14 sail ditu:\nFilologia eta literatura\nZientzia historikoak eta arkeologikoak\nEkonomika, juridiko eta soziologia zientziak\nFilosofia, teologia, psikologia y pedagogia\nArte, arkitektura eta ikusentzunezkoak\nZientzia eta informatik teknologia.\nKanpoko partaideak[aldatu | aldatu iturburu kodea]\nAkademiaren partaide batzuk beste herrialdetakoak izan dira. Esaterako:\n(Ingelesez)(Errumanieraz):Română Akademiaren webgune ofiziala.\nOrriaren azken aldaketa: 2 azaroa 2021, 23:06.


Autoaseguradoraren lapurreta salatu dute Basurtoko ospitaleko langileek | LAB SINDIKATUA\nZerbitzu Publikoak Osasungintza Autoaseguradoraren lapurreta salatu dute Basurtoko ospitaleko langileek\nAutoaseguradoraren lapurreta salatu dute Basurtoko ospitaleko langileek\n"Autoaseguradora Basurtoko langileon zerbitzu propioa da, lan istripuen gestio, arreta eta jarraipenaz arduratzen dena. Erabaki honek, hemendik aurrera, edozein lan osasun arazoren aurrean, kanpo mutualitate pribatu batera joatera behartzen gaitu", adierazi dute. Sindikatuok elkarretaratzea egin dugu gaur egoera salatzeko.\nMaiatzaren 16an Basurtoko ordezkaritza sindikala tramite hutseko batzar batetara deitua izan da. Bertan adierazi digute ESIko Zuzendaritzak, 2017ko urtarrilaren 1etik aurrera, Autoaseguradora bertan behera uzteko alde bateko erabakia hartu duela. Autoaseguradora Basurtoko langileon zerbitzu propioa da, lan istripuen gestio, arreta eta jarraipenaz arduratzen dena. Erabaki honek, hemendik aurrera, edozein LAN-OSASUN arazoren aurrean, kanpo Mutualitate PRIBATU batera joatera behartzen gaitu. Ezin dugu ahaztu Mutualitateak patronalaren asmakizuna direla, dirua irabazteko helburuarekin, kontigentzia profesional zein arrunten aurrean, lan-istripua pairatu duten langileen bajak ordaintzea saihestuz. Pentsa ezazue zelako tratua ematen dioten langileari, mutualitatearen xedea gastuak ekiditea denean eta ez langilearen osasuna.\nHainbat datu ekonomiko aurkeztu dizkigute; langilegoaren osasunaren inguruko guztia (aldibaterako ezintasunen kotizazioetatik, Lan Osasuneko langileen nominetara) GASTU moduan adierazita, eta ez benetan direnaren moduan: lan karga altuak pairatzen duen langilego zaharkituan INBERTSIOA. Lan-gaixotasun eta lan-istripuez jositako langilegoa hain zuzen ere. Ez digute denbora nahikorik eman datu horiek aztertu zein ulertzeko, ez bait dago gai hau eztabaidatzeko borondaterik. Paper horietan gainera, ez da hitzik esaten gai honen alde inportanteenari buruz: Basurtoko langilegoaren osasuna (dirudienez gutxien axola dena), herritarren osasuna zaintzeko ezinbestekoa. Basurtok %10etik gorako istripu arriskua izan du 2016an, ez dezagun ahaztu.\nEz dezagun gure burua engainatu, ez dezagun arreta zenbakietan galdu, azkenengo urteetan zenbaki hauek “moldatuz” joan dira benetan garrantzitsua denarekin bat egin dezaten: Basurtuko langilegoak eurena eta ona sentitzen duen zerbitzua PRIBATIZATZEKO erabaki POLITIKOA, Osakidetzak azken aldian jarraitzen duen ildo beretik.\nZuzendaritzaren helburuei ahal dugun neurrian aurre egiteko, gure zerbitzu juridikoetara joateaz gain, Osakidetzari momentu hauetan axola zaion gauza bakarra bere irudi publikoa ei denez, eta bide batez, langileon presio antolatua, eraispen hau ezagutzera eman nahi dugu. Horregatik gaur kontzentrazioa egin dugu Basurtuko ospitaleko Gobernuko pabeiloiaren aurrean.


Jeloskortasunaren atzaparrak — Gaztezulo\nJeloskortasunaren atzaparrak https://www.gaztezulo.eus/albisteak/jeloskortasunaren-atzaparrak https://www.gaztezulo.eus/albisteak/jeloskortasunaren-atzaparrak/@@download/image/47na.jpg\nBatzuetan, mutil edo neska laguna beste pertsona bati musu ematen ikusi eta sutu egiten gara. Jeloskor gauden seinale. Zergatik gara jeloskorrak?\nHamaika liburuk eta filmek hitz egin digute jeloskortasunaz. Gai klasikoa da, eta gaurkotasuna du beti, pertsonen artean ohiko sentimendu edo emozioa delako. Nork ez du inoiz sentitu bihotzean halako ziztada, maite duen pertsonak beste batekin 'zerbait' duela susmatutakoan?\nDiotenez, badira jeloskorrak ez diren pertsonak. Baina gehienak jeloskorrak gara, eta sentimendu honek mendean hartzen gaituenean, susmo txarrek gure burua mailukatzen dute, nahiz eta askotan susmoak, susmo huts besterik ez izan.\nNormala al da? "Normala da, neurri batean. Hala ere, norbaitek bikotekidea jarraitzen duenean, bestearen telefono deiak kontrolatzen dituenean\nHori patologikoa da, gaixotasuna", dio Ainhoa Dura EHUko sexu aholkularitza bulegoko psikologoak.\nEz da atsegina\nMuturreko kasuetara jo gabe ere, jeloskortasuna ez da sentimendu atsegina: "Pertsona jeloskorrak gaizki pasatzen du. Nik inbidiarekin alderatuko nuke. Batzuek inbidia sanoaz hitz egiten dute, baina nik ez dut uste inbidia sanoa izan daitekeenik", esan digu Ainhoa Dura donostiarrak.\nEta jeloskortasuna maitasuna al da? San Agustin zenaren ustez, jeloskor sentitzen ez denak ez du benetan maite. Beste batzuek ere antzeko iritzia dute: zenbat eta jeloskorrago egon, orduan eta gehiago maitatzen omen dugu. "Hori pentsatzea okerra da. Jeloskortasunak ez du maitasunaren seinale". Oso bestelako sentimenduak daude jeloskortasunaren atzean: bakarrik geratzeko beldurra, jabetasun sentimendua, segurtasun falta\n"Bere buruarengan konfiantza duena ez da jeloskorra", esan du Ainhoak.\nPertsonak jeloskor jaiotzen direla esan ohi dute batzuek. Beste zenbaiten ustez, ordea, ikasitako portaera da. Azken boladan, aldaketak izan dira harremanen itsaso zabalean; askatasun handiagoa omen dago. Hortaz, jeloskortasun jokaerak ere apaldu egin direla pentsa liteke. Eraginik izan al dute aldaketa horiek jeloskortasuna ulertzeko moduan?. "Garai batean bezain jeloskorrak izaten jarraitzen dugu. Askatasun handiagoa ematen diogu bikotekideari, baina bikotekidea ez galtzeko onartzen da hori", dio Ainhoak. Tira: gure guraso eta aiton-amonen antzekoak gara. Hori bai, zergatik ez saiatu istorio mingarri gehiagorik ez sortzen? Horrelakoak, utz ditzagun literatura eta zinemarako...\n· Benetako gertaerak eta zure irudimenak sortutakoak bereiztu behar dituzu.\n· Malgua izan behar duzu bikotekidearekin. Egun osoa non dabilen galdezka ematen baduzu...\n· Aholkua eskatu, eta entzun ezazu lagunek esandakoa. Gauzak beste era batera ikusten dira kanpotik begiratuta.\n· Azter itzazu zintzotasunez zure sentimenduak, beldurtzen zaituenaz ohartzeko.\n· Ez ahaztu: inork ez du errurik. Zu zara sentitzen duzunaren arduraduna, eta zu zara jarrera alda dezakeen pertsona bakarra.\n· Jeloskorra ez da jeloskor ikusten duen gauza horren eraginez; irudikatzen duenarekin nahikoa du. Jacinto Benavente (idazlea).\n· Jeloskorrak gehiago maite du, baina ez da ondoen maitatzen duena. Jean Baptiste Moliere (antzerkigilea).\n· Espirituko gaixotasunen artean, jeloskortasunak du elikagai gehien eta erremedio gutxien. Michel Montaigne (filosofoa).\n· Maitasuna gogorra da, heriotza bezala; jeloskortasuna ankerra da, hilobia bezala. Salomon erregea.\nEta ezagunek zer diote?\nZenbait famaturi jeloskorrak ote diren galdetu diegu. Euren neska edo mutila beste norbaitekin joango balitz, zer?\nPixka bat jeloskorra banaiz, denak bezala. Ez dakit fideltasun faltak eraginda bikotekidea utziko nukeen; hori kasuaren arabera erabaki behar da.\nMartxelo Sotes (telebista aurkezlea)\nJeloskortasuna ez da nire akats handiena. Bestalde, nire bikotekidea beste norbaitekin joango balitz, ez dut uste utziko nukeenik. Baina, ezer esan aurretik, gertatutakoa aztertu egingo nuke.\nAne Zabala (irrati esataria)\nEz dut uste jeloskorra naizenik. Horrelako kasuren batean bikotekidea utziko nukeen? Ez dut uste. Norekin joan den eta nola izan den ikusiko nuke lehendabizi.


Hugo Barra dagoeneko lanean ari da Xiaomi bulegoetan | Androidea\nHugo Barra dagoeneko bere bulegoan dago lanean. Zer lagunduko dio Xiaomiri eta zer jasoko du trukean?\nDagoeneko jakinarazi dizugu Hugo Bararen bat-bateko irteerari buruz Google-k eta Xiaomi-rekin bat egiten ari zen Asiako enpresa handietako batean MIUIrekin terminal bikainak ekoizteko. Barra funtzionatzearen arrazoietako bat Txinako fabrikatzailearentzat gailu mugikor hobeak sortzeko eskain ditzakeen aukerak eta mendebaldeko merkatura gerturatzea dira, hainbat fabrikatzaile txinatarrek modu guztietan lortzen saiatzen diren zerbait.\nAtzo igorri genizuen Lenovok HTC nola eskuratu nahi duen zurrumurrua, Txinako fabrikatzaile handiek mendebaldeko merkatu mamitsuan sartu nahi dutenaren seinale bat gehiago. Hugo Barraren kontratazioak, Google-ko izen handietako bat izanik, Xiaomiren nahia eta helburuak erakusten ditu, eta horrek esperientzia eskerga emango dio exGoogler-i Txinan telefono mugikorren merkatuak nola funtzionatzen duen jakiteko.\nHugo Barra sartzeak Xiaomirentzat Google-k gordetzen duen esperientziarekin suposatuko duen abantaila izugarria da. Gogoratu Xiaomi Txinan deitzen da «Asiako Apple» izenarekin, beraz, exGooglerrek ekar dezakeen lanak datorren 2014a oso urte interesgarria bihur dezake Asiako erraldoiaren bilakaera jarraitzeko.\nEta Hugo Bararentzat, ahal du izan karrerako aukera oso garrantzitsuaTxinako kultura in situ ezagutu behar izateaz gain, Txinako telefono mugikorraren merkatura guztiz egokitu ahal izateko, etorkizun hurbilean, beste enpresa bat (Google agian berriro?) eskaintzeko esperientzia oso altua izango dela jakinaraziko du zure egunean Xiaomi-rekin kontratua amaitzen da.\nHugo Barra bere bulegoan Mitu erraldoi batekin\nHori ere badakigu Google eta Apple bezalako enpresa handien beste helburuetako bat, Asiak esan nahi duen mamut merkatuan sartzea da. Google-rentzat, Hugo Barra bezalako goGoogle batek urte batzuk daramatza kultura ezagutzen, Android fabrikatzaile handietako batentzat lan egiten eta merkatuan Asian nola funtzionatzen duen ondo jakitea, azken finean, ezinbesteko esperientzia izango da konpainia amerikarrarentzat bere lehiakide zuzena baino hobeto sartzeko gai da, Apple baino ez dena.\nEgia esan, Barra-k Googleren alde egin zuela iragarri zuenean, askok ez zekiten nola interpretatu, eta galdetu zioten ea nola zen posible izen handietako batek konpainia uztea txinatar batera joatea, baina badirudi lehen begiratuan ikusi zitekeena baino atzeko plano gehiago dago. Xiaomik ere bere saria hartuko du telefono mugikorraren industriaren talentuetako bat urte batzuetan edukitzeagatik, eta laster hasiko gara ikusten bere bulegoan egiten hasiko den lan bikainarekin, hau da, ikusi ahal izango duzuen bezala emandako irudian dagoeneko badu bere Mitu erraldoia.\nHemendik aurrera Hugo Barra eta Xiaomiri buruzko guztia jakinaraziko dizugu, eta 2014a urte garrantzitsua izango da Txinako konpainiaren eta MIUIren eboluzioa behatzeko, eta exGooglerrek bere jakinduria emango duela espero da.\nArtikuluaren bide osoa: Androidea » Tutoretzak » Hugo Barra dagoeneko bere bulegoan dago lanean. Zer lagunduko dio Xiaomiri eta zer jasoko du trukean?\nNexus 7 2013 bezalako akatsez betetako tableta kaleratuko du. Horregatik, Google-tik kaleratu da